600 pelajar buat persembahan formasi di Dataran Merdeka pada Hari Kebangsaan

SHAH ALAM, 12 Ogos- Setelah dua tahun tidak menyaksikan persembahan warna-warni di atas padang seperti lazimnya pada Hari Kebangsaan disebabkan pandemik COVID-19, rakyat Malaysia kali ini berpeluang menikmati kemeriahan pelbagai acara seperti itu pada 31 Ogos di Dataran Merdeka. Satu daripada acara berkenaan ialah persembahan pelbagai formasi menggunakan bendera oleh 600 pelajar dari 24 sekolah di sekitar negeri Selangor.Pelajar berkenaan akan memulakan persembahan mereka dengan membentuk logo Hari Kebangsaan dan Hari Malaysia 2022 berkonsepkan jalur liputan internet serta akan turut melakukan gerakan pantas dan pelbagai formasi mengibarkan bendera.Formasi berkenaan akan diiringi lagu-lagu antaranya Derap Komando oleh Search dan Seiring Sejalan yang dinyanyikan oleh Allahyarham Datuk Sharifah Aini dan Broery Marantika dengan gubahan tempo lagu yang dilajukan kepada 160 bit per minit (bpm).Timbalan Pengarah Sektor Pembangunan Murid Jabatan Pendidikan Selangor (JPNS) Yasmin Kamarudin berkata persembahan bendera itu boleh dianggap antara pertunjukan utama pada 31 Ogos kelak dan pengunjung bakal dihidangkan dengan kibaran bendera secara tangkas diiringi lagu-lagu rancak.“Pelajar-pelajar ini akan melakukan empat jenis segmen gerakan antaranya gerakan logo, formasi gerakan bendera diiringi lagu-lagu lama dan baharu yang digubah khas oleh Jabatan Kebudayaan dan Kesenian Negara (JKKN) dengan persembahan masa sekitar tujuh minit.“Mereka ini akan membuat persembahan dengan memakai kostum khas bertemakan Jalur Gemilang serta dipecahkan kepada dua kumpulan dengan 300 daripadanya akan membawa bendera kecil manakala selebihnya akan melakukan persembahan ‘colourguard’ menggunakan saiz bendera lebih besar,” katanya kepada Bernama.Yasmin berkata JPNS telah diberi tanggungjawab melakukan persembahan padang seumpama itu sejak 2014 dengan jumlah penyertaan pelajar tahun-tahun sebelum ini mencecah ribuan orang, namun dikurangkan kepada 600 pelajar tahun ini.“Sebenarnya lagi ramai pelajar, lagi cantik persembahan, seakan-akan kesan domino dihasilkan. Namun kita sedia maklum dengan keadaan penularan COVID-19 sekarang, maka ia dikurangkan kepada 600 pelajar yang terpilih dengan kesemua mereka ini sudah kita tengok dan nilai khususnya dari segi kesihatan.

Seramai 600 peserta yang terdiri daripada pelajar dari 24 sekolah di Selangor mengambil bahagian dalam perarakan sempena sambutan Hari Kebangsaan Ke-65 menjalankan latihan di Kompleks Sukan Negara Shah Alam ketika tinjauan baru-baru ini FOTO BERNAMA

“Bagi saya tugasan ini sedikit sukar sebab perlu melakukan pelbagai jenis gerakan tarian lincah, formasi bendera yang pelbagai arah dan laju serta perlu dilaksanakan secara serentak dan seragam.“Mereka ini baru sahaja memulakan latihan 18 Julai lepas, namun kebanyakannya sudah menguasai rentak pergerakan dan penggunaan peralatan,” katanya.Kementerian Komunikasi dan Multimedia (K-KOMM) sebelum ini memaklumkan tiga aktiviti utama akan diadakan bagi menyemarakkan lagi sambutan Bulan Kebangsaan tahun ini merangkumi pelancaran Bulan Kebangsaan dan Kibar Jalur Gemilang pada 30 Julai di Putrajaya, sambutan Hari Kebangsaan pada 31 Ogos di Dataran Merdeka, Kuala Lumpur dan Sambutan Hari Malaysia pada 16 September di Melaka. -BERNAMA


RTX 2022, medan pemain industri bekerjasama perkasa industri rel negara

KUALA LUMPUR, 12 Ogos - Kementerian Pengangkutan menyasarkan lebih 3,000 pengunjung hadir pada pameran Rail Technology Expo 2022 (RTX 2022).Pameran yang julung kali dianjurkan itu bakal disertai oleh 55 syarikat terdiri daripada agensi kerajaan, syarikat tempatan dan antarabangsa serta Institusi Pengajian Tinggi (IPT).Menteri Pengangkutan, Datuk Seri Wee Ka Siong berkata RTX 2022 dianjurkan bertujuan meningkatkan kesedaran pembangunan teknologi rel terkini dan memperkasakan industri rel negara.

"Saya difahamkan banyak syarikat yang terlibat dalam industri rel ini. Mereka sudah boleh mengeksport teknolgi mereka ke luar negara dan ada yang mempunyai pengalaman berpuluh tahun."Kita lihat dari segi rel, KTMB ini bermula 137 tahun yang lalu bermaksud kita mempunyai satu latar belakang, satu kelebihan dari segi pembangunan rel di Malaysia," katanya.Tambah Ka siong, pameran RTX 2022 itu juga bakal menjadi medan bagi pemain industri tempatan bekerjasama dan berhubung antara satu sama lain.


15 agensi kerajaan, swasta terima Penarafan Bintang Sasaran Penting 2021

KOTA KINABALU, 12 Ogos- Sebanyak 15 agensi kerajaan dan swasta menerima Penarafan Bintang Sasaran Penting bagi tahun 2021 yang disampaikan Timbalan Menteri Dalam Negeri Kedua Datuk Jonathan Yasin dalam satu majlis di sini, malam tadi.Jonathan berkata penghargaan dan pengiktirafan itu amat signifikan kepada instalasi Sasaran Penting yang telah menunjukkan prestasi pengurusan keselamatan yang cemerlang semasa penilaian Anugerah Penarafan Bintang Sasaran Penting (APBSP) yang dilaksanakan bagi 2021."APBSP merupakan kaedah pertama kali digunakan oleh Jawatankuasa Pusat Sasaran Penting (JPSP) dalam memberikan pengiktirafan kepada instalasi Sasaran Penting yang menunjukkan prestasi kerja cemerlang di dalam pengurusan keselamatan perlindungan," katanya.Beliau berkata demikian ketika berucap sempena majlis apresiasi anugerah Penarafan Bintang Sasaran Penting 2021 di sini malam tadi yang turut dihadiri Timbalan Ketua Setiausaha Keselamatan Kementerian Dalam Negeri Datuk Abdul Halim Abdul Rahman dan Ketua Pengarah Keselamatan Kerajaan Rahimi Ismail.Antara penerima anugerah itu termasuk Stesen Janakuasa Sultan Azlan Shah, Manjung, Perak; Petronas Chemicals Fertilizer Kedah; Loji Pemproses Gas Santong, Terengganu; Loji Janakuasa Perlis (Global E-Technic Sdn Bhd) Perlis; Bank Negara Kuala Lumpur; Bank Negara Malaysia-Pusat Gerak Pulih Bencana Shah Alam, Selangor dan Labuan Crude Oil Terminal Labuan.Penerima lain ialah Lapangan Terbang Antarabangsa Senai, Johor; Loji Penapisan Petronas (Melaka) Sdn Bhd, Melaka; Malaysia Liquefied Natural Gas (MLNG) Bintulu, Sarawak; BASF Petronas Chemicals Sdn Bhd, Pahang; Lapangan Terbang Antarabangsa Kota Kinabalu, Sabah; Stesen Janaelektrik Sultan Ismail Petra Pergau, Kelantan; Stesen Janakuasa Elektrik Tuanku Ja'afar Port Dickson, Negeri Sembilan dan Lapangan Terbang Antarabangsa Bayan Lepas, Pulau Pinang.Sasaran penting merujuk kepada pemasangan yang hasil keluaran atau perkhidmatannya sangat penting dan sekiranya musnah atau rosak akan menyebabkan kerugian amat besar kepada ekonomi serta pertahanan negara atau menjejaskan fungsi kerajaan dan imej negara.

Timbalan Menteri Dalam Negeri Kedua, Datuk Jonathan Yasin

Jonathan berkata objektif utama APBSP dilaksanakan adalah untuk menilai dan mengukur prestasi penyampaian sistem pengurusan keselamatan perlindungan di pepasangan Sasaran Penting pada tahap yang cemerlang.Katanya selaras dengan hasrat dalam teras enam Dasar Keselamatan dan Ketenteraman Awam (DKKA) iaitu melindungi aset dan Sasaran Penting Negara, Urus Setia Jawatankuasa Pusat Sasaran Penting (JPSP) telah mencadangkan agar diwujudkan nilai tambah kepada naziran Sasaran Penting sedia ada dengan memperkenalkan APBSP bagi meningkatkan kawalan, perlindungan dan penyelenggaraan aset, sumber, infrastruktur kritikal Sasaran Penting dan melindungi maklumat serta rekod keselamatan negara."Aspek-aspek seperti pengetahuan, kemahiran, pengalaman, kecekapan dan nilai positif serta kepakaran yang dimiliki oleh pekerja merupakan aset yang tidak ternilai, semuanya diperlukan demi memastikan kualiti perkhidmatan yang ditawarkan berada pada tahap cemerlang," katanya. -BERNAMA


Diskaun 50 peratus saman trafik kepada pengunjung MAHA 2022 hujung minggu ini

SERDANG, 11 Ogos- Potongan sebanyak 50 peratus saman trafik akan diberi kepada pengunjung Pameran Pertanian, Hortikultur dan Agropelancongan Malaysia (MAHA) 2022 pada Sabtu dan Ahad ini.Menteri Dalam Negeri, Datuk Seri Hamzah Zainudin berkata, Kementerian Pertanian dan Industri Makanan (MAFI) akan menyediakan satu reruai khas bagi orang ramai untuk membuat bayaran saman berkenaan.Jelas beliau, inisiatif tersebut merupakan faedah yang diberi kepada pengunjung atas sokongan terhadap MAHA 2022. "Saya ingin maklumkan, Kementerian Dalam Negeri (KDN) akan memberi peluang kepada semua pengunjung-pengunjung yang mempunyai saman trafik untuk membayar saman tersebut kalau dia datang ke MAHA 2022 ini.Dalam satu dewan di sini, MAFI akan tetapkan tempatnya supaya mereka boleh datang membayar saman dan kita akan bagi diskaun 50 peratus," katanya ketika mengunjungi MAHA 2022 di sini.

(Datuk Seri Hamzah Zainudin, Menteri Dalam Negeri)


Bangunan awam, sekolah lama perlu diselenggara

KOTA BHARU, 11 Ogos- Struktur bangunan awam termasuk sekolah yang lama perlu diselenggara bagi menjamin keselamatan terutama pelajar.Ahli Parlimen Ketereh, Tan Sri Annuar Musa berkata, kerja penyelenggaraan adalah di bawah tanggungjawab Jabatan Kerja Raya (JKR) yang boleh dijalankan menerusi pemeriksaan dan pengesahan."Bangunan lama yang berada di sekolah berusia berpuluh-puluh tahun perlu dilakukan audit keselamatan, kita perlu selenggara jangan tunggu berlaku peristiwa-peristiwa besar.Pihak pentadbiran sekolah kalau mendapati ada bangunan atau struktur lama yang disyaki tidak selamat mereka wajib melaporkan kepada pihak JKR kerana mereka akan lakukan pemeriksaan dan tentukan sama ada ia selamat digunakan atau tidak," katanya.

(Tan Sri Annuar Musa, Ahli Parlimen Ketereh)

Beliau yang juga Menteri Komunikasi dan Multimedia menyatakannya selepas mengadakan lawatan dan menyampaikan sumbangan kepada empat pelajar dari Sekolah Menengah Kebangsaan (SMK) Melor yang cedera setelah tangki air sekolah mereka pecah dan menimpa laluan siar kaki sekolah berkenaan.


Generasi muda digalak berkecimpung dalam program kebun komuniti

SERDANG, 11 Ogos- Pelbagai langkah advokasi akan dilaksana bagi menggalakkan generasi muda untuk berkecimpung dalam program kebun komuniti atau 'kebuniti', menurut Pengerusi Pasukan Khas Jihad Tangani Inflasi, Tan Sri Annuar Musa.

Ia antara lain dengan mengetengahkan penggunaan mekanisasi dan pendedahan teknologi pertanian bagi menarik minat golongan muda dan meningkatkan pengeluaran bahan makanan seperti yang dapat dilihat di Pameran Pertanian, Hortikultur dan Agropelancongan Malaysia (MAHA) 2022.

"Kita mengesyorkan program kebun komuniti terus diberikan keutamaan tetapi ada elemen yang kita cadang untuk diberi penambahbaikan terutama sekali membudayakan penglibatan peserta kebun komuniti yang mendapat modal tetapi tidak menguruskan sistem perakaunan yang teratur.

"Kita ingin melihat kebun komuniti diangkat kepada satu tahap nilai komersial. Pembelian dan pengedaran produk daripada kebun komuniti akan dibuat dengan lebih tersusun, bukan hanya untuk makanan tetapi memberi sumbangan kepada bekalan produk makanan," katanya dalam sidang media di sini.


Rawatan gigi tanpa tauliah: Tindakan akan terus diambil

KUALA LUMPUR, 11 Ogos- Tiada kompromi terhadap mereka yang tidak berdaftar dan tiada kelayakan yang menawarkan perkhidmatan kesihatan pergigian.Menteri Kesihatan Khairy Jamaluddin menegaskan, tindakan akan terus diambil terhadap mereka.Pihaknya akan terus meningkatkan penguatkuasaan bagi memastikan tiada kes penipuan doktor gigi palsu menawarkan perkhidmatan."Untuk doktor pergigian yang tiada kelayakan, tanpa pendaftran dan sebagainya kita akan terus ambil tindakan dia memang tidak ada kompromi dalam hal ini. Apa sahaja perkhidmatan kesihatan pergigian mesti diberi oleh doktor yang telah pun berdaftar yang layak dan memang tiada cara lain."Melainkan dia sudah melalui latihan dan juga sudah berdaftar jadi hal ini tidak akan kita kompromi dan kita akan meningkatkan penguatkuasaan untuk memastikan bahawa tiada kes atau pun tempat bagi doktor gigi palsu ini memberi perkhidmatan," kata Khairy selepas menyampaikan ucapan dalam Majlis Pelancaran BEAUTY (Bring Education of Understanding To You) di sini.

(Khairy ditemu bual wartawan selepas menyampaikan ucapan dalam Majlis Pelancaran BEAUTY (Bring Education of Understanding To You)

Dalam perkembangan lain, beliau memaklumkan KKM akan mengadakan sesi libat urus bersama Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkaitan industri kecantikan yang melibatkan prosedur perkhidmatan berisiko tinggi yang dikendaikan oleh pegawai kecantikan. "Bagi pihak Kementerian Kesihatan kita tidak benarkan sebab bagi kami di KKM banyak daripada prosedur ini mempunyai risiko yag tinggi dan hanya dapat dilaksanakan oleh pegawai perubatan atau mereka yang layak dan sudah daftar sebagai pegawai perubatan," katanya


MAHA 2022: 26 MoU dimeterai dengan nilai lebih RM4 bilion

SERDANG, 11 Ogos- Sebanyak 26 Memorandum Persefahaman (MoU) dengan nilai lebih RM4 bilion dimeterai sejak berlangsungnya Pameran Pertanian, Hortikultur dan Agropelancongan Malaysia (MAHA) 2022 pada Khamis lepas. Menurut Menteri Pertanian dan Industri Makanan, Datuk Seri Dr Ronald Kiandee, dengan penyertaan lebih 1,500 pempamer, pihaknya menyasarkan RM6 bilion nilai pelaburan sepanjang penganjuran MAHA 2022."Dari segi pencapaian nilai jualan dan sebagainya setakat semalam nilai jualan dan padanan secara langsung lebih RM163 juta hingga akhir nanti kita sasarkan RM250 juta," kata Ronald ketika berucap di sini. Di samping itu, rekod pengunjung sehingga hari ini adalah seramai 600,000 orang dan 200,000 lagi menerusi dalam talian.

(Datuk Seri Dr Ronald berucap pada MAHA 2022 di Serdang)


KPM perkasa teknologi digital dalam bidang pertanian di KV, SMT

SERDANG, 11 Ogos- Kementerian Pendidikan (KPM) ketika ini berusaha memperkasakan penggunaan teknologi digital dalam bidang pertanian yang ditawarkan di Kolej Vokasional (KV) dan Sekolah Menengah Teknik (SMT) di seluruh negara.Menteri Kanan Pendidikan Datuk Dr Radzi Jidin berkata ini bagi memastikan pelajar lepasan bidang tersebut bersedia bersaing di pasaran kerja mahupun menjadi usahawan dalam bidang pertanian.“Kami di KPM sentiasa berusaha untuk pastikan kursus berkaitan pertanian yang ada di KV dan SMT menggunakan pendekatan dan teknologi terkini bagi membolehkan mereka yang tamat belajar nanti sama ada akan ke bidang keusahawanan atau bekerja, sekurang-kurangnya mereka bersedia bersaing di luar sana.“Pendekatan ini juga kita sedang usahakan dalam kalangan guru supaya mereka dapat meningkatkan  cara dan kaedah pengajaran dalam bidang pertanian ini dengan pembentukan modul baharu bagi melahirkan anak-anak yang mempunyai kemahiran serta pengetahuan dalam pertanian moden,” katanya.

(Program Wacana Dr Radzi Jidin Ekplorasi Dunia Pertanian di Pameran Pertanian, Hortikultur dan Agropelancongan Malaysia (MAHA) 2022 di MAEPS, Serdang)

Beliau berkata demikian kepada pemberita selepas program Wacana Dr Radzi Jidin Ekplorasi Dunia Pertanian di Pameran Pertanian, Hortikultur dan Agropelancongan Malaysia (MAHA) 2022 di Taman Ekspo Pertanian Malaysia Serdang (MAEPS)  hari ini.Katanya dalam usaha menarik minat anak muda dalam bidang pertanian moden, KPM turut menjalin kerjasama dengan pihak swasta untuk memberi gambaran sebenar kepada pelajar mengenai keupayaan teknologi digital menghasilkan produk bernilai tinggi yang diperlukan pasaran.Terdahulu, Radzi ketika sesi wacananya berkata persepsi bahawa bidang pertanian sesuatu yang kotor, bahaya dan sukar perlu diubah kerana bidang itu mampu menjana pendapatan dan kekayaan.Dalam perkembangan lain, ketika mengulas mengenai pindaan Seksyen 29A Akta Pendidikan 1996 bagi mewajibkan persekolahan sehingga tingkatan lima, beliau berkata KPM sentiasa melihat penambahbaikan yang boleh dibuat terhadap akta itu.“Kami sentiasa melihat apa penambahbaikan yang boleh dibuat, namun dalam masa sama kami juga melihat dari pelbagai sudut bukan secara umum tetapi perlu secara mendalam dengan mengambil kira pelbagai aspek termasuk aspek penguatkuasaannya,” katanya.


Lesen khas p-hailing akan dilaksana secara dalam talian melalui kursus induksi

KUALA LUMPUR, 11 Ogos- Penuggang perkhidmatan p-hailingperlu mengambil lesen vokasional khas dan ia berbeza dengan lesen vokasional GDL.Menteri Pengangkutan, Datuk Seri Dr Wee Ka Siong berkata lesen vokasional khas ini akan dilaksanakan secara dalam talian melalui kursus induksi."Saya semalam dah terangkan dan nampaknya ramai dah faham, mereka pun menyambut baik. Saya kata bukan GDL yang kita nak buat, lesen vokasional sebagai pendaftaran didaftarkan mereka mengikut kaedah undang- undang, itu sahaja. Jadi soal pembayaran tidak jadi masalah, akan dibuat 'token' dan saya dah bagi jaminan semalam pun sebelum ini saya pun dah kata saya akan bagi moratorium walaupun secara 'token'," katanya.Beliau berkata demikian dalam sidang media selepas merasmikan Rail Technology Expo (RTX) 2022 di KL Sentral, petang tadi.

(Datuk Seri Dr Wee Ka Siong (kanan) pada program Rail Technology Expo (RTX) 2022 di KL Sentral)

Tambahnya, lesen vokasional khas itu bertujuan memberi pengiktirafan kepada penunggang p-hailing selain membolehkan Kementerian Pengangkutan (MOT) mengetahui data lengkap bagi memudahkan penyaluran bantuan kepada mereka.Pihaknya sentiasa mendengar rintihan komuniti ini dan garis panduan tertentu akan dirangka setelah pindaan Akta berkaitan kawal selia p-hailing ini diwartakan.


Perkasa Bahasa Kebangsaan: Ketua jabatan perlu pastikan urusan rasmi guna Bahasa Melayu

KUALA LUMPUR,11 Ogos- Ketua jabatan dikehendaki memastikan setiap urusan jabatan menggunakan bahasa Melayu sepenuhnya. Arahan terpakai dalam setiap urusan rasmi, surat rasmi dan dokumen perjanjian bagi urusan dalam dan luar negara. Perkara berkenaan dinyatakan dalam Pekeliling Perkhidmatan Sumber Manusia yang disertakan dengan surat edaran ditandatangani Ketua Pengarah Perkhidmatan Awam, Datuk Seri Mohd Shafiq Abdullah.

(Ketua Pengarah Perkhidmatan Awam, Datuk Seri Mohd Shafiq Abdullah)

Pekeliling menyatakan ceraian mengenai Pemerkasaan Penggunaan Bahasa Melayu Dalam Perkhidmatan Awam itu berkuat kuasa mulai tarikh surat edaran itu dikeluarkan.Bagi memastikan ia dilaksana, tindakan proaktif disaran untuk diambil.Antaranya penyediaan kemudahan, perkhidmatan penterjemahan dan peruntukan kewangan.Ketua jabatan juga dikehendaki memastikan kakitangan mempunyai tahap penguasaan dan penggunaan bahasa Melayu yang baik.


Cadangan pembinaan kampus baharu UniKL di Kuala Lumpur sedang dipertimbang- Mahdzir

KUALA LUMPUR, 11 Ogos - Kerajaan sedang mempertimbangkan cadangan pembinaan sebuah lagi kampus Universiti Kuala Lumpur  (UniKL) di Kuala Lumpur bagi menyokong misi pengantarabangsaan universiti berkenaan. Menteri Pembangunan Luar Bandar, yang juga Pro-Canselor UniKL, Datuk Seri Mahdzir Khalid yakin kampus itu mampu melonjakkan peranan UniKL sebagai instrumen pertumbuhan ekonomi negara, sekali gus menarik lebih ramai pelajar asing ke Malaysia."Pihak kerajaan akan terus membantu perkembangan bidang pendidikan dan latihan teknikal dan vokasional (T-VET) yang diperjuangkan oleh UniKL termasuk membuka kampus baharu di Pahang dan Perlis dalam bidang logistik lestari, kejuruteraan air, teknologi pertanian dan teknologi bangunan. manakala sebuah kampus satelit di Kota Kinabalu, Sabah," katanya dalam ucapan aluan sempena Majlis Konvokesyen ke-17 dan ke-18 UniKL.Istiadat tersebut disempurnakan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang juga Canselor UniKL.Turut berangkat Raja Permaisuri Agong Tunku Azizah Aminah Maimunah Iskandariah. Berkongsi mengenai pencapaian UniKL, Mahdzir berkata universiti yang menyambut ulang tahun ke-20 tahun ini berada antara 15 universiti Malaysia yang berada dalam kedua-dua ranking universiti terbaik dunia. Ia adalah berdasarkan pengiktirafan oleh Times Higher Education dan QS University Ranking. “Program sains komputer, kejuruteraan dan kewangan Islam yang ditawarkan oleh UniKL pula tersenarai dalam ranking mata pelajaran terbaik," katanya. Dari segi kebolehpasaran graduan pula, beliau berkata kesemua 12 kampus UniKL tersenarai di kedudukan 20 tertinggi dalam kalangan universiti dan kolej swasta berdasarkan laporan kajian pengesanan graduan yang dijalankan Kementerian Pengajian Tinggi.

Sebanyak 10,547 graduan terlibat dalam majlis konvokesyen bagi 2020 dan 2021 yang tertangguh sejak dua tahun lepas. Ia diadakan sebanyak 13 sesi bermula hari ini hingga 17 Ogos. Dengan jumlah ini, UniKL telah melahirkan 73,317 alumni termasuk graduan yang diraikan hari ini. Majlis tersebut turut meraikan graduan sulung bagi program Sarjana Pengurusan dan Operasi Maritim serta Sarjana Pengurusan dan Kejuruteraan Kualiti.Turut diraikan, 70 graduan sulung program Huffaz profesional.


Graduan diseru hayati sejarah kemerdekaan negara- Agong

KUALA LUMPUR, 11 Ogos- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menyeru para graduan agar sentiasa mengingati dan menghayati sejarah kemerdekaan negara.Seri Paduka bertitah penghayatan sejarah adalah penting bagi membangkitkan kesedaran dan kecintaan kepada negara serta menghargai nikmat kemakmuran yang dikecapi sekarang.“Generasi pewaris negara harus sentiasa menghayati dan mengambil iktibar daripada sejarah. ini kerana manusia yang tidak belajar daripada sejarah akan mengulangi kesilapan sama berulang kali. "Kerana itu para cendekiawan dunia menyatakan bahawa identiti nasional sesuatu bangsa dan negara ditentukan oleh batasan waktu yang berkait rapat dengan sejarah," titah baginda dalam titah diraja pada Majlis Konvokesyen ke-17 dan 18 Universiti Kuala Lumpur (UniKL) di ibu negara.Turut berangkat, Raja Permaisuri Agong, Tunku Hajah Azizah Aminah Maimunah Iskandariah.Hadir sama Pro-Canselor UniKL, yang juga Menteri Pembangunan Luar Bandar, Datuk Seri Mahdzir Khalid dan Pengerusi Majlis Amanah Rakyat (MARA), Datuk Seri Azizah Mohd Dun.Sebanyak 10,547 graduan terlibat dalam majlis konvokesyen bagi 2020 dan 2021 yang tertangguh sejak dua tahun lepas.

(Al-Sultan Abdullah pada Majlis Konvokesyen ke-17 dan ke-18 UniKL)

Ia diadakan sebanyak 13 sesi bermula hari ini hingga 17 Ogos. Dengan jumlah ini, UniKL telah melahirkan 73,317 alumni termasuk graduan yang diraikan hari ini. Majlis tersebut turut meraikan graduan sulung bagi program Sarjana Pengurusan dan Operasi Maritim serta Sarjana Pengurusan dan Kejuruteraan Kualiti.Turut diraikan, 70 graduan sulung program Huffaz profesional.


Premis sewaan kerajaan kepada peniaga kecil, penjaja diarah turun kadar sewa

SERDANG, 11 Ogos- Agensi kerajaan yang mempunyai premis sewaan kepada peniaga kecil dan penjaja diarah menurunkan kadar sewaan 10 hingga 20 peratus mulai bulan hadapan.Ia dibuat sebagai dorongan agar operator yang menjual makanan dan minuman F&B serta perniagaan lain akan menurunkan harga jualan sejajar kos sewa yang diturunkan.Pengerusi Pasukan Khas Jihad Tangani Inflasi, Tan Sri Annuar Musa berkata, keputusan itu juga hasil penelitian menerusi tindakan diambil kementerian lain dalam menangani isu kos sara hidup ketika ini.Ia ternyata berkesan dan membawa kepada penurunan harga barangan.

"Kita ingin meningkatkan, melanjutkan dan memperluaskan dasar kecaknaan kepada rakyat dan peniaga kecil, di mana premis termasuk di bawah DBKL, MARA dan agensi kerajaan dan di bawah kementerian hendaklah menurunkan sewa pada kadar 10 ke 20 peratus."Bagi yang turunkan lebih daripada itu adalah digalakkan. sebagai contoh, Kementerian Wilayah telah memaklumkan kepada kita di mana mereka menawarkan 50 peratus kadar potongan sewaan yang melibatkan RM400 sehingga RM1600 sebulan di premis DBKL. Tindakan sama sebagai contoh dilakukan Perbadanan Putrajaya, juga melaksanakan potongan di semua medan selera, kiosk," katanya.

Annuar berkata demikian pada sidang media di Serdang, Selangor.

(Pengerusi Pasukan Khas Jihad Tangani Inflasi, Tan Sri Annuar Musa)


KUALA LUMPUR, 11 Ogos- Dewan Bandaraya Kuala Lumpur (DBKL) telah mengenal pasti 23 kawasan projek infrastruktur pejalan kaki untuk dinaik taraf.  Daripada jumlah itu lapan projek telah siap, tujuh dalam pembinaan dan lapan projek lagi dalam perancangan untuk dilaksanakan.  Timbalan Menteri Wilayah Persekutuan, Datuk Seri Jalaluddin Alias berkata, projek naik taraf itu turut melibatkan pendekatan 'meningkatkan kesediaan berjalan kaki' dalam kalangan penduduk bagi mengurangkan kesesakan lalu lintas. Objektifnya ialah memastikan elemen keselamatan dan keselesaan pengguna ditingkatkan.  "Untuk makluman projek-projek ini dirancang supaya ia mempunyai satu jaringan yang lengkap dan apabila siap kelak dapat memberi imej baharu ataupun penjenamaan semula kepada kawasan yang terlibat dan secara tidak langsung dapat menjadi salah satu produk pelancongan bagi kota Kuala Lumpur." kata Jalaluddin dalam sesi soal jawab sidang Dewan Negara.

(Datuk Seri Jalaluddin menyatakan DBKL kenal pasti 23 kawasan projek infrastruktur pejalan kaki untuk dinaik taraf)

Beliau menjawab soalan Senator Datuk Dr. Dominic Lau Hoe Chai.Menurutnya antara yang dirancang ialah menaik taraf laluan pejalan kaki berbumbung, projek pemuliharaan imej reka bentuk bandar, projek naik taraf lorong-lorong belakang dan projek 'pocket park'.


Dua kawasan di Sarawak catat bacaan IPU lebih 70

KUALA LUMPUR, 11 Ogos- Sebahagian besar kawasan di Sarawak mencatat bacaan Indeks Pencemaran Udara (IPU) pada tahap sederhana, setakat tengah hari tadi.Kemas kini bacaan IPU di laman sesawang Jabatan Alam Sekitar menunjukkan, terdapat dua lokasi merekodkan bacaan melebihi 70. "Lokasi terlibat iaitu Stesen Bergerak MCAQM di Ibu Pejabat Polis Daerah Serian dengan bacaan 78 dan Samarahan (73).  "Manakala, tujuh lokasi lain mencatat bacaan antara 53 hingga 69.," menurut laman sesawang tersebut.


Subsidi tarif elektrik berjumlah RM6.51 bilion

KUALA LUMPUR, 11 Ogos- Kerajaan menampung subsidi tarif elektrik berjumlah RM6.51 bilion pada tahun ini, menurut Timbalan Menteri Tenaga dan Sumber Asli, Datuk Ali Biju. Ini bagi memastikan tiada kenaikan tarif elektrik untuk membantu rakyat menghadapi tekanan inflasi.  Perkara itu susulan pengumuman Perdana Menteri, Datuk Seri Ismail Sabri Yaakob pada 24 Jun lalu, yang mengekalkan rebat dua sen kilowatt per jam kepada semua pengguna domestik dan surcaj sebanyak RM3.70 kilowatt per jam kepada semua pengguna bukan domestik di Semenanjung bagi tempoh 1 Julai hingga 31 Disember 2022.  Inisiatif itu seterusnya membolehkan pengguna di Semenanjung membayar elektrik pada kadar sama sejak Januari 2022.  "Dalam hal ini semua pengguna Semenanjung bayar bil eletrik pada kadar sama seperti dibayar sejak Januari 2022 berdasarkan penggunaan elektrik masing-masing. Oleh demikian kerajaan tampung subsidi elektrik berjumlah RM6.51 bilion pada tahun 2022 bagi memastikan tiada kenaikan tarif elektrik untuk bantu rakyat berhadapan tekanan inflasi," katanya dalam sesi soal jawab sidang Dewan Negara.Persoalan mengenainya dibangkitkan Senator Khairil Nizam Khirudin.

(Datuk Ali memaklumkan Kerajaan tampung subsidi tarif elektrik berjumlah RM6.51 bilion pada tahun ini)


1,022 kes gangguan seksual dikendali KPWKM pada 2021

KUALA LUMPUR, 11 Ogos- Sebanyak 1,022 kes berkaitan gangguan seksual telah dikendalikan Kementerian Pembangunan Wanita, Keluarga dan Masyarakat sepanjang tahun lalu.  Timbalan Menteri Pembangunan Wanita, Keluarga dan Masyarakat, Datuk Siti Zailah Mohd Yusoff berkata daripada jumlah itu, 476 kes melibatkan Seksyen 354 Kanun Keseksaan, 80 kes dibawah Seksyen 377D Kanun Keseksaan dan 66 kes berkaitan Seksyen 509 Kanun Keseksaan.  "Laporan yang kita ambil melalui Jabatan Tenaga Kerja Semenanjung lebih daripada 70 kes.. begitu juga melalui Jabatan Perkhidmatan Awam. Jadi insya-Allah setiap aduan yang dikemukakan kita akan mengambil tindakan melalui saluran undang-undang sedia ada," katanya.Tambahnya, penggubalan Rang Undang-Undang (RUU) Anti Gangguan Seksual yang berjaya diluluskan di Dewan Rakyat tempoh hari juga akan membantu dan memudahkan usaha kerajaan menyelesaikan aduan gangguan seksual yang dilaporkan.  Beliau berkata demikian ketika menjawab soalan tambahan Senator Lim Hui Ying.

(Timbalan Menteri Pembangunan Wanita, Keluarga dan Masyarakat, Datuk Siti Zailah Mohd Yusoff)


NAEZ sasar pelaburan lebih RM2.5 bilion, tawar 2,000 peluang pekerjaan

KANGAR, 11 Ogos- Sejak 2014, Kerajaan Negeri Perlis telah memulakan strategi dan pelaksanaan bagi menggerakkan pengeluaran makanan secara komersial.Sebanyak 10 projek berskala besar telah dan sedang dilaksanakan selaras dengan dasar Pelan Tindakan Dasar Sekuriti Makanan 2021-2025.Menurut Pengerusi Jawatankuasa Pertanian dan Industri Asas Tani negeri, Nurulhisham Yaakob, antaranya Projek Superfruits Valley seluas 50 hektar di Hutan Simpan Rimba Mas-Mas oleh FigDirect Sdn Bhd dengan tanaman lemon, buah tin, gac, markisa dan mulberi.Selain itu, Projek Tanaman Nanas MD2 seluas 87 hektar di Wang Kelian oleh GG Eco Farm Sdn Bhd dan projek tanaman Pisang Cavendish seluas 160 hektar di Hutan Simpan Kekal Lubuk Sireh oleh PCE Retails Sdn. Bhd.Kerajaan negeri juga sedang membangunkan Zon Ekonomi Pertanian Bio Wilayah Ekonomi Koridor Utara (NAEZ) yang diterajui oleh pihak swasta dengan menyasarkan lebih daripada RM2.5 bilion pelaburan dan lebih 2,000 peluang pekerjaan.Ia juga bakal meningkatkan produktiviti dan daya saing rantaian nilai industri pertanian melibatkan sektor hiliran dan huluan pertanian, penyelidikan, pembangunan dan pengkormesilan , modal insan dan aspek pembiayaan projek.Tambahnya, menerusi Jabatan Pertanian negeri, empat program utama telah dilaksanakan antaranya pewujudan ladang benih padi selaras dengan hasrat menjadikan Perlis sebagai pengeluar benih padi bernilai tinggi.Sehingga kini, sebanyak 228 projek telah dilaksanakan di bawah Program Pertanian Bandar dan Kebuniti melibatkan seramai 6,138 orang peserta dengan perbelanjaan berjumlah RM1 juta.Nurulhisham berkata demikian pada Sidang Dewan Undangan Negeri (DUN) ke-14 Perlis di Kompleks Dewan Undangan Negeri bagi menjawab soalan lisan oleh ADUN Guar Sanji,Mohd Ridzuan Hashim.

(Pengerusi Jawatankuasa Pertanian dan Industri Asas Tani negeri, Nurulhisham Yaakob)


Sektor agrokomoditi sumbang RM204 bilion tahun lalu - Zuraida

KUALA LUMPUR, 11 Ogos- Sumbangan sektor agrokomoditi kepada pendapatan negara mencatatkan peningkatan hampir 50 peratus pada tahun lalu berbanding 2020.  Menurut Menteri Perusahaan Perladangan dan Komoditi, Datuk Zuraida Kamaruddin, secara keseluruhan sebanyak RM204 bilion berjaya dicapai menerusi hasil sektor tersebut.  Justeru, pihaknya komited untuk meneruskan momentum tersebut bagi memastikan sektor agrokomoditi negara terus memacu penjanaan ekonomi negara pasca pandemik COVID-19. "Dan untuk ketika ini sawit sahaja telah menunjukkan peningkatan suku pertama sebanyak 50 peratus dan getah telah menunjukkan peningkatan dalam suku pertama sebanyak 48 peratus, jadi ini menunjukkan bahawa industri getah, sawit dan lain-lain juga mereka menunjukkan prestasi yang meningkat,"katanya. Pihaknya juga telah melakukan pembangunan pemasaran dengan menjelajah ke 16 buah negara dalam tempoh empat bulan bagi meluaskan pasaran dan mempromosikan produk agrokomoditi negara.  Beliau menjawab soalan senator Datuk Shamsuddin Abd Ghaffar.

(Menteri Perusahaan Perladangan dan Komoditi, Datuk Zuraida Kamaruddin)


Orang Asli suku Negrito tidak ketinggalan dari segi pendidikan - KPLB

KUALA LUMPUR, 11 Ogos- Seramai 464 pelajar Orang Asli dari suku Kaum Negrito sedang menjalani sesi pendidikan di peringkat sekolah rendah.  Manakala, 256 lagi di peringkat sekolah menengah bagi sesi persekolahan 2022. Jelas Timbalan Menteri Pembangunan Luar Bandar I, Datuk Seri Abdul Rahman Mohamad, pihaknya menerusi Jabatan Kemajuan Orang Asli JAKOA terus mempergiat usaha bagi memastikan kelompok itu tidak tercicir daripada arus pendidikan perdana.  "Kementerian Pembangunan Luar Bandar melalui Jabatan Kemajuan Orang Asli JAKOA bersama Kementerian Pendidikan Malaysia KPM dan Kementerian Pengajian Tinggi KPT telah berjaya menjalinkan pelbagai usaha yang menyeluruh serta kerjasama strategik secara berkala. "Bagi sesi persekolahan tahun 2022, merujuk kepada pelajar Orang Asli dari suku kaum Negrito, berdasarkan data Aplikasi Pangkalan Data Maklumat, sehingga Mei 2022, seramai 464 orang pelajar di peringkat sekolah rendah manakala seramai 256 orang pelajar di peringkat sekolah menengah," katanya. Bagi sesi pendidikan 2021, seramai 26 pelajar murid Orang Asli suku Kaum Negrito menduduki peperiksaan Sijil Pendidikan Malaysia.  Daripada jumlah itu, seramai 11 layak mendapat sijil dan 9 pelajar dari Kelantan dan Pahang berjaya ditempatkan di Kolej Komuniti bagi menjalani program Sijil Pendidikan dan Pakaian, Sijil Pembuatan Kasut dan Kraf Kulit serta Sijil Servis Kenderaan Ringan. Penyataan bagi menjawab soalan Senator Datuk Ajis Sitin.

(Timbalan Menteri Pembangunan Luar Bandar I, Datuk Seri Abdul Rahman Mohamad)


Tugasan kritikal jika tiada pengganti lain, tidak wajib Solat Jumaat - Mufti Perlis

KANGAR, 11 Ogos- Berikutan pelbagai pertanyaan dan kekeliruan dalam kalangan masyarakat khususnya bagi mereka yang berkhidmat sebagai petugas barisan hadapan, Mufti Negeri Perlis, Datuk Dr Mohd Asri Zainul Abidin memperjelaskan mengenai Fatwa Negeri Perlis berkaitan Hukum Meninggalkan Solat Jumaat disebabkan tugasan kritikal. Penjelasan ini penting supaya mereka yang terlibat dapat memahami dan menjadi rujukan ketika melaksanakan tugasan khususnya pada waktu Solat Jumaat. Ini berdasarkan keputusan yang diputuskan menerusi Mesyuarat Jawatankuasa Fatwa Negeri Perlis kali ke-50 pada 14 Disember 2020 lalu yang diperakukan dalam Mesyuarat Majlis Agama Islam dan Adat Istiadat Melayu Perlis Bil. 1/2021 pada 26 Januari 2021. Menurut Datuk Dr Mohd Asri, tugasan kritikal seperti pengawal keselamatan, petugas kesihatan, petugas trafik udara dan darat, anggota tentera, polis, bomba dan penyelamat dan seumpamanya termasuk dalam keuzuran meninggalkan Jumaat. Ini disebabkan mereka terpaksa bertugas pada waktu solat Jumaat dan tiada pengganti lain yang tidak diwajibkan mengerjakan solat seperti orang bukan muslim, wanita atau orang yang bermusafir. "Kita akan hantar fatwa ini dan beri kepada setiap agensi dalam bentuk berbingkai yang boleh mereka gantung di jabatan masing-masing untuk mengingatkan mengenai peruntukan ini ada. "Kita mahu ingatkan bahawa dalam keadaan kritikal juga boleh sembahyang Zohor bagi yang terbabit, jadi ini adalah tujuannya mungkin sebahagian orang dah tahu tentang ini, tapi bila nak buat dia tidak berani, orang tuduh dia tak sembahyang Jumaat, tetapi bila dia ada keuzuran atau ada alasan ini maka dia tahu bahawa fatwa yang dikeluarkan demikian," katanya.Beliau berkata demikian pada program Penjelasan dan Penyerahan Fatwa Negeri Perlis : Hukum Meninggalkan Solat Jumaat Disebabkan Tugasan di Jabatan Mufti Negeri Perlis. Program dihadiri petugas barisan hadapan termasuklah Hospital Tuanku Fauziah, Jabatan Bomba dan Penyelamat, Jabatan Imigresen Negeri, Polis Diraja Malaysia dan Angkatan Tentera Malaysia.

(Mufti Negeri Perlis, Datuk Dr Mohd Asri Zainul Abidin menyampaikan salinan fatwa berbingkai kepada wakil agensi)


BNM tidak bercadang tetapkan nilai pertukaran ringgit dengan dolar AS - Tengku Zafrul

KUALA LUMPUR, 11 Ogos- Kerajaan melalui Bank Negara tidak bercadang untuk menetapkan nilai pertukaran ringgit dengan dolar Amerika Syarikat (AS$) bagi mentsabilkan mata wang negara. Jelas Menteri Kewangan, Tengku Datuk Seri Zafrul Abdul Aziz, langkah menambat ringgit kepada dolar AS  adalah berisiko dan bukan dasar yang terbaik untuk ekonomi negara  Sekiranya ia dilaksanakan, Malaysia perlu mengikut sepenuhnya dasar monetari negara di mana mata wang menjadi rujukan bagi tambatan ringgit.  Hal ini seterusnya mengekang negara dalam menetapkan dasar monetarinya sendiri dan rakyat terpaksa menanggung kos pembiayaan yang tinggi  "Contohnya jika ringgit ditambat kepada dolar AS, dan seandainya kadar faedah rizab persekutuan meningkat sebanyak 325 mata asas ataupun 3.25 peratus secara keseluruhan pada 2022 maka kadar dasar semalaman atau OPR perlu dinaikkan pada kadar yang sama meskipun Malaysia pada tahap pemulihan ekonomi dan tekanan inflasi yang berbeza daripada Amerika Syarikat,"katanya. Tambahnya, kadar pertukaran ringgit yang fleksibal penting bagi mengimbangi keperluan untuk menyerap kejutan luaran dan menyokong aktiviti ekonomi domestik  Beliau berkata demikian ketika menjawab soalan Senator Md. Nasir Hashim. Sementara itu, mengulas mengenai pekembangan ekonomi negara, Tengku Datuk Seri Zafrul berkata, ia kekal berada di landasan yang kukuh.  Keadaan ini disokong oleh permintaan domestik dan luaran yang teguh serta harga komoditi global yang kukuh. "Kesemua ini dicerminkan oleh KDNK negara pada suku tahun pertama yang meningkat sebanyak lima peratus dan dijangka terus berkembang lebih baik pada suku kedua insya-Allah,"katanya. Ujarnya, kekuatan mata wang sesebuah negara juga bergantung kepada asas-asas eknomi yang kukuh.

(Menteri Kewangan, Tengku Datuk Seri Zafrul Abdul Aziz)


Jelajah FT ROADPEDIA 3.0 tinjau lokasi pasca banjir zon timur

KUALA LUMPUR, 11 Ogos- Jelajah FT ROADPEDIA 3.0 Zon Timur anjuran Kementerian Kerja Raya berlepas jam 8.00 pagi tadi. Program jelajah yang bermula 11 Ogos hingga 13 Ogos 2022 ini bertujuan bagi meninjau projek-projek pembinaan, naik taraf dan baik pulih jalan persekutuan di negeri Pahang, Kelantan dan Perak. Jelajah diketuai Menteri Kanan Kerja Raya, Datuk Seri Fadillah Yusof disertai pegawai kementerian dan jabatan serta pengamal media cetak dan eletronik.Antara lokasi tinjauan ialah Projek Pemasangan Jambatan Bailey-Sungai Tras di Jalan Persekutuan (FT) 218 Raub, Pahang ekoran kerosakan jambatan asal akibat banjir.

(Datuk Seri Fadillah Yusof dan anggota rombongan sebelum bertolak ke Pantai Timur)


Mindef sambut baik keputusan Kabinet, pastikan isu LCS dapat diselesaikan - Hishamuddin

PUTRAJAYA, 11 Ogos - Kementerian Pertahanan (Mindef) mengalu-alukan pengumuman Perdana Menteri, Datuk Seri Ismail Sabri Yaakob berhubung keputusan Jemaah Menteri tentang isu perolehan kapal tempur pesisir (LCS).Menteri Kanan Pertahanan, Datuk Seri Hishammuddin Tun Hussein berkata beliau dan Mindef akan melakukan apa sahaja bagi memastikan isu tersebut dapat diselesaikan, serta memberikan kerjasama penuh kepada semua badan berkuasa yang melakukan siasatan.Katanya, segala perkara yang perlu, sedia dilaksana bagi memastikan siasatan dapat diselesaikan.

MINDEF katanya turut memberi jaminan, keputusan Kabinet tidak akan mengganggu proses perolehan kapal.“Sebaliknya, hanya mahukan perkara ini dapat diselesaikan dan diteruskan demi kepentingan TLDM, demi wang awam yang dibelanjakan serta kepentingan negara,” katanya menerusi kenyataan.Tambah Hishamuddin, selari dengan keputusan jemaah menteri, beliau menegaskan pihak terlibat dalam salah laku harus dibawa ke muka pengadilan.


3,000 pembekal disasar sertai MASPRO, bantu tingkat pengeluaran beras negara - Ronald

SERDANG, 11 Ogos - Seramai 3,000 pembekal perkhidmatan disasar menyertai Pembekal Perkhidmatan Pertanian (MASPRO) kendalian Lembaga Kemajuan Pertanian Muda (MADA).Menteri Pertanian dan Industri Makanan, Datuk Seri Dr. Ronald Kiandee berkata selain membekal perkhidmatan mekanisasi dan automasi profesional, bertauliah serta moden, MASPRO juga berperanan menyokong aktiviti penanaman padi menggunakan teknologi terkini di kawasan MADA.

"Model e-goverment yang digunakan sebagai platform capaian maklumat setempat dan membolehkan komunikasi melalui platform digital."Inisiatif ini juga akan membantu program smart sawah berskala besar di kawasan bagi meningkatkan produktiviti dan pengeluaran padi dan beras negara," katanya.Tambah Ronald, menerusi MASPRO, penghasilan beras negara dijangka meningkat 40 peratus kepada 6.7 tan hasil kasar padi setiap hektar menjelang 2025.Ia secara langsung menyokong sasaran tahap sara diri (SSL) beras negara lebih 75 peratus sebagai jaminan makanan untuk rakyat.


Kerjasama urbanice Malaysia dan UN-Habitat, sokong komitmen SDG 2030

PUTRAJAYA, 11 Ogos - Kementerian Perumahan dan Kerajaan Tempatan (KPKT) menjalin kerjasama dengan Program Penempatan Manusia Pertubuhan Bangsa-Bangsa Bersatu (UN-Habitat).Pengarah Eksekutif UN-Habitat, Datuk Seri Maimunah Mohd Sharif berkata ia bagi menjayakan komitmen Matlamat Pembangunan Mampan 2030 (SDG) di peringkat nasional dengan pelaksanaan Agenda Perbandaran Baharu.

"MoC ini membolehkan urbanice di bawah KPKT dan juga kerajaan Malaysia untuk bersama-sama dengan UN-Habitat dalam melihat kepada beberapa aspek."Boleh saya katakan, di mana kita akan memberikan bantuan ataupun sokongan kepada urbanice dan juga bandar-bandar yang menjalinkan kerjasama bersama UN-Habitat dari segi latihan dan kita akan bekerjasama," katanya dalam sidang media selepas Majlis Menandatangani MoC antara urbanice Malaysia dan UN-Habitat, di sini.Majlis menandatangani perjanjian disaksikan Menteri KPKT, Datuk Seri Reezal Merican Naina Merican


1,210 unit rumah akan dibina di kawasan pentadbiran bandar baharu Kuala Nerus

KUALA TERENGGANU, 11 Ogos - Kerajaan negeri akan melaksanakan projek pembinaan 1,210 unit kediaman melalui pembangunan perumahan secara penswastaan di kawasan pentadbiran bandar baharu, Kuala Nerus akhir tahun ini.Pengerusi Jawatankuasa Kerajaan Tempatan, Perumahan, Kesihatan dan Alam Sekitar, Dr Alias Razak berkata kerajaan negeri hanya menyediakan tapak seluas kira-kira 18.8 hektar untuk melaksanakan projek perumahan di kawasan itu.Katanya, kos projek dengan peruntukan RM315.85 juta itu akan menyediakan sebanyak 276 unit Rumah Pangsa Mampu Milik (RPMM) jenis A, 360 unit jenis B, 108 pangsapuri jenis C1, 192 jenis C2 dan 259 unit rumah teres dua tingkat, enam unit kedai dua tingkat serta dua unit kedai tingkat tingkat ditanggung sepenuhnya pemaju.

"InsyaAllah, mungkin rumah jenis A dan B itu akan siap lebih awallah, rumah dasar itu akan dibuat dahulu, bila siap kita serah dahulu, kerana hasrat kita supaya bandar baru Kuala Nerus ini tidak jadi sunyi khususnya diwaktu malam, siang pun sunyi sekarang ini, malam lagi tiada penduduk di situ.,"Kita pun sudah ada Balai Islam, mungkin bila ada qariah cukup, akan naik taraf jadi masjid yang boleh kita dirikan solat Jumaat," katanya kepada media pada Majlis Penyerahan Surat Tawaran Cadangan Pembangunan Perumahan secara swasta di Wisma Darul Iman, di sini.Tambah Dr Alias, semua jabatan dan agensi kerajaan yang terbabit dengan pelaksanaan projek perumahan di negeri ini diminta memainkan peranan sebagai pemudahcara."Kita sudah mengarahkan kepada semua jabatan dan agensi kerajaan memainkan peranan sebagai pemudahcara bagi memastikan pelaksanaan projek lancar tanpa sebarang halangan yang boleh melewatkan kerja pembinaan," katanya.


Petrol RON97 turun 10 sen, RON95 dan diesel kekal

KUALA LUMPUR, 10 Ogos - Harga runcit petrol RON97 turun 10 sen kepada RM4.40 seliter daripada RM4.50 sementara RON95 dan diesel kekal tidak berubah bermula esok sehingga 17 Ogos ini.Kementerian Kewangan dalam satu kenyataan hari ini berkata untuk melindungi pengguna daripada kenaikan harga minyak global, RON95 dan diesel masing-masing akan kekal pada harga RM2.05 seliter dan dan RM2.15 seliter biarpun harga pasaran sebenar kedua-dua bahan api itu telah meningkat melebihi paras harga siling semasa.

Menurut kementerian, harga baharu itu berdasarkan harga runcit mingguan produk petroleum menggunakan formula Mekanisme Harga Automatik (APM).“Kerajaan akan terus memantau trend harga minyak mentah dunia dan mengambil langkah bersesuaian bagi memastikan kebajikan dan kesejahteraan rakyat terus terpelihara,” menurut kenyataan itu. -BERNAMA


Jabatan Imigresen serbu dua premis, tahan 84 warga asing

(Warga asing yang ditahan Jabatan Imigresen di Brickfields, Kuala Lumpur)

KUALA LUMPUR, 10 Ogos - 84 orang warga asing berusia antara 20 hingga 50 tahun ditahan dalam serbuan ke atas dua premis berbeza di sekitar Kuala Lumpur, Sabtu lepas.Menurut Ketua Pengarah Imigresen, Datuk Seri Khairul Dzaimee Daud, lokasi pertama operasi dilakukan di sebuah 'private party' di Bukit Bintang, Kuala Lumpur manakala lokasi kedua pula di penempatan warga asing di Brickfields, Kuala Lumpur. Dalam operasi pertama, 'private party' dianjur warga asing itu disertai majoriti warga Afrika. Seramai 171 orang diperiksa manakala 25 orang lagi ditahan kerana tiada dokumen sah, pas tamat tempoh dan salah guna pas. Lokasi kedua pula serbuan dilakukan di sebuah kontena tiga tingkat yang menjadi penempatan warga asing dari Bangladesh, Indonesia, Myanmar, Pakistan dan Nepal.

(Warga asing yang ditahan semasa menyertai 'private party' di Bukit Bintang, Kuala Lumpur)

Sejumlah 294 orang diperiksa, 59 orang lagi ditahan kerana tinggal lebih masa, tiada dokumen atau pas yang sah untuk tinggal serta peserta Program Rekalibrasi PATI yang ditolak.Kes disiasat mengikut Akta Imigresen 1959/63 dan Peraturan-Peraturan Imigresen 1963. Kesemua tahanan dibawa ke Ibu Pejabat Imigresen Putrajaya untuk tindakan lanjut. Selain tahanan warga asing tersebut, beberapa orang warganegara tempatan termasuk penganjur majlis dan majikan turut dikenakan notis untuk hadir memberi keterangan.


TERAJU aktifkan platform myTPB2030 bantu syarikat Bumiputera berpotensi

(Platform myTPB2030 akan membolehkan syarikat pelaksana Bumiputera mendapatkan maklumat dan penawaran terkini daripada TERAJU dan pihak lain pada bila-bila masa)

KUALA LUMPUR, 10 Ogos - Peneraju Agenda Bumiputera (TERAJU) mengaktifkan platform aplikasi pusat sehenti layan diri Tindakan Pembangunan Bumiputera 2030 (TPB2030) bagi membolehkan syarikat pelaksana Bumiputera berpotensi untuk turut serta menjadi pemain industri dalam TPB2030.Dalam satu kenyataan, Pengerusi TERAJU, Datuk Dr. Abd Latiff Ahmad memaklumkan platform yang dikenali sebagai myTPB2030 itu akan membolehkan syarikat pelaksana Bumiputera mendapatkan maklumat dan penawaran terkini daripada TERAJU dan pihak lain pada bila-bila masa.Aplikasi tersebut memaparkan proses permohohan dan kelulusan pada masa sebenar yang memudahkan syarikat pelaksana merujuk kepada garis masa implementasi dengan pantas dan selamat.

(Datuk Dr. Abd Latiff Ahmad mempengerusikan Sesi Pelaporan Suku Tahun Kedua TPB2030 kepada pemegang taruh pemain industri di ibu pejabat TERAJU di Putrajaya)

"Platform ini akan digunakan sebagai platform pengoperasian utama TPB2030 oleh pihak TERAJU. Ini dengan sokongan pihak Unit Pemerkasaan Agenda Bumiputera (UPAB) di kementerian, selain syarikat berkaitan kerajaan (GLC) dan syarikat berkaitan pelaburan kerajaan (GLIC) yang terlibat," kata beliau dalam kenyataan tersebut.Terdahulu, Abd Latiff yang juga Menteri di Jabatan Perdana Menteri (Tugas-Tugas Khas) mempengerusikan Sesi Pelaporan Suku Tahun Kedua TPB2030 kepada pemegang taruh pemain industri di ibu pejabat TERAJU di Putrajaya.


Ismail Sabri terima Golden Mongkol Award pada majlis perasmian Kejohanan Muay Thai Remaja Dunia

(Perdana Menteri, Datuk Seri Ismail Sabri Yaakob ketika gimik Majlis Pembukaan Kejohanan Muay Thai Remaja Dunia IFMA 2022 di Petaling Jaya hari ini/ Foto BERNAMA)

PETALING JAYA, 10 Ogos - Perdana Menteri, Datuk Seri Ismail Sabri Yaakob hari ini menerima “Golden Mongkol Award” pada majlis perasmian Kejohanan Muay Thai Remaja Dunia 2022 di sini, hari ini.Anugerah berupa hiasan lilitan kepala seakan seutas tali berwarna hitam dan emas diletakkan dalam bingkai itu hanya diberikan kepada pemimpin negara yang menganjurkan kejohanan dunia seni bela diri berkenaan. Mongkol sering dipakai di kepala oleh atlet Muay Thai sebelum bertarung di dalam gelanggang.Ketika ditemui pemberita selepas merasmikan majlis itu, Ismail Sabri berkata beliau sangat gembira kerana program itu disertai 110 negara dengan 3,000 peserta. “Ia merupakan satu program yang besar, saya harap lebih banyak lagi acara-acara besar terutama yang melibatkan kejohanan antarabangsa dapat dilaksanakan di Malaysia,” katanya.Majlis perasmian yang berlangsung meriah itu dihadiri ribuan tetamu antaranya daripada pelbagai badan Muay Thai antarabangsa, delegasi daripada 110 negara bertanding termasuk barisan pegawai dan atlet serta peminat sukan seni mempertahankan diri itu.

(Perdana Menteri, Datuk Seri Ismail Sabri Yaakob bergambar bersama atlet-atlet Muay Thai ketika Majlis Pembukaan Kejohanan Muay Thai Remaja Dunia IFMA 2022 di Petaling Jaya/ Foto BERNAMA)

Turut hadir adalah Presiden Persekutuan Persatuan Muay Thai Antarabangsa (IFMA), Sakchye Tapsuwan dan Presiden Persatuan Muay Thai Malaysia (PMM), Datuk Muhammad Shahnaz Maula Azmi.Sebanyak 3,500 delegasi termasuk atlet daripada 110 negara telah mengesahkan penyertaan bagi Kejohanan Muay Thai Remaja Dunia 2022 yang akan berlangsung di Pusat Konvensyen Sunway Pyramid di sini, bermula semalam sehingga 20 Ogos ini.Saingan ini juga turut diadakan serentak dengan Kejohanan Grand Slam Dunia yang membabitkan penyertaan barisan atlet elit antarabangsa daripada 200 kelab terkemuka dunia secara terbuka.Bagi kejohanan remaja dunia pula lebih 200 kategori dipertandingkan bagi peringkat umur bermula lapan sehingga 17 tahun dan Malaysia mempunyai kira-kira 70 atlet muda yang bakal menggalas cabaran dalam setiap kategori lelaki dan perempuan.Atlet negara yang bakal beraksi terdiri daripada para atlet yang pernah menyertai pentas kejohanan tertinggi antaranya kejohanan dunia, Sukan SEA serta atlet Sukan Malaysia (Sukma).Kejohanan antarabangsa itu adalah kali kedua buat Malaysia sebagai tuan rumah selepas Kejohanan Muay Thai Dunia di Langkawi pada 2014. -BERNAMA


Lesen vokasional khas untuk penunggang p-hailing tidak sama seperti GDL

(Datuk Seri Dr Wee Ka Siong bercakap pada sidang media selepas mengadakan sesi dialog bersama wakil E-Hailing dan P-Hailing di Putrajaya/ Foto BERNAMA)

PUTRAJAYA, 10 Ogos - Lesen vokasional khas yang perlu diambil oleh penunggang perkhidmatan p-hailing tidak sama seperti lesen memandu vokasional (GDL), kata Menteri Pengangkutan Datuk Seri Dr Wee Ka Siong.“Jaminan saya, ia langsung tidak sama dengan GDL yang telah dijalankan terhadap mana-mana kenderaan empat roda atau mereka yang bawa barangan," katanya menjelaskan kekeliruan pemain industri berhubung syarat pemilikan lesen vokasional khas bagi penunggang p-hailing apabila beberapa akta sedia ada dipinda.Wee dalam sidang media di sini hari ini berkata proses mendapatkan lesen GDL yang dijalankan terhadap kenderaan empat roda atau mereka yang membawa barangan adalah ketat dengan perlu ke institut memandu dan menghadiri kursus khas.Beliau berkata untuk lesen vokasional khas itu yang namanya akan ditentukan kemudian, penunggang p-hailing tidak perlu ke institut memandu sebaliknya hanya perlu menduduki kursus induksi selama tiga jam yang akan dilaksanakan secara dalam talian.Mereka juga tidak perlu hadir ke Pusat Pemeriksaan Kenderaan Berkomputer (Puspakom) seperti yang disyaratkan bagi kereta kerana penghantaran barangan melalui motosikal adalah secara kecil-kecilan dan mereka juga akan dikenakan caj minimum iaitu tidak melebihi RM10 bagi tujuan pendaftaran lesen.

(Datuk Seri Dr Wee Ka Siong menerima Pelan Penambahbaikan Eko-Sistem Ekonomi GIG P-Hailing daripada Persatuan Penghantar P-Hailing Malaysia selepas mengadakan sesi dialog dengan wakil E-Hailing dan P-Hailing di Putrajaya/ Foto BERNAMA)

“Masa nak serap mereka masuk (daftar), (kita akan) bagi moratorium dan tidak perlu bayar setahun. Dengan cara ini, kita akan dapat semua data mengenai penunggang p-hailing," katanya sambil menolak dakwaan sesetengah pihak bahawa pengenalan lesen khas berkenaan adalah membebankan.Wee berkata lesen vokasional khas itu bertujuan memberi pengiktirafan kepada status penunggang p-hailing selain membolehkan Kementerian Pengangkutan (MOT) mengetahui bilangan penunggang yang ada dalam negara dan memudahkan penyaluran bantuan kepada komuniti itu.Isnin lepas, Wee dilaporkan berkata mesyuarat Jemaah Menteri pada 5 Ogos lepas bersetuju supaya Akta Pengangkutan Jalan 1987 [Akta 333], Akta Lembaga Pelesenan Kenderaan Perdagangan 1987 [Akta 334] dan Akta Pengangkutan Awam Darat 2010 [Akta 715] dipinda bagi tujuan pengawalseliaan serta penetapan peraturan.Menurut Wee, selaku Menteri Pengangkutan, beliau 'bimbang' apabila Institut Penyelidikan Keselamatan Jalan Raya Malaysia (Miros) menghantar laporan kajian pemerhatian tingkah laku melibatkan 16,308 penunggang p-hailing kepadanya yang menunjukkan 62 peratus daripadanya berhenti di petak kuning atau di lintasan pejalan kaki.Kajian yang dibuat menerusi kamera litar tertutup di 11 jalan raya di Kuala Lumpur pula mendapati 14 peratus penunggang p-hailing memegang telefon dan melanggar lampu isyarat, tujuh peratus membuat pusingan ‘U’ di tempat yang tidak dibenarkan manakala tiga peratus bertindak melawan arus. -BERNAMA


Dewan Negara lulus RUU Majlis Pembangunan Wilayah Ekonomi Pantai Timur (Pindaan) 2022

KUALA LUMPUR, 10 Ogos- Dewan Negara meluluskan Rang Undang-Undang (RUU) Majlis Pembangunan Wilayah Ekonomi Pantai Timur (Pindaan) 2022.

Ia bagi menjadikan daerah Segamat, Johor sebagai sebahagian daripada Wilayah Ekonomi Pantai Timur (ECER).RUU itu diluluskan selepas bacaan kali ketiga oleh Timbalan Menteri di Jabatan Perdana Menteri (Ekonomi), Datuk Eddin Syazlee Shith. Ketika menggulung perbahasan, beliau menjelaskan perancangan khusus untuk membangunan daerah Segamat dalam ECER. Katanya, cadangan pembangunan adalah berpandukan Pelan Induk 2.0 2018-2025.

(Timbalan Menteri di Jabatan Perdana Menteri (Ekonomi), Datuk Eddin Syazlee Shith/BERNAMA)

"Pembangunan daerah Segamat yang akan diberi keutamaan iaitu hab perniagaan tani, hab logistik Segamat inland port, penyelidikan industri buatan, hab pelancongan, Taman Negara Endau Rompin, pelancongan, peningkatan infrastruktur sistem pengangkutan darat dan kesalinghubungan dan akhir sekali program pembangunan modal insan", katanya.Bagi mencapai sasaran pelan induk ECER, Datuk Eddin Syazlee berkata, ECERDC telah menjalankan promosi pelaburan secara agresif melalui misi pelaburan ke Korea dan Jerman. Juga, pelaksanaan siri taklimat bersama pelabur berpotensi. "Selain itu, kerjasama rapat melalui sesi libat urus juga dengan rakan strategik telah dilakukan seperti kerajaan negeri maida, kedutaan , Petronas dan dewan perniagaan juga dijalankan. "Ini termasuk pakej insentif ECER dan pakej insentif khas Kelantan telah menjadi salah satu faktor dalam menjadikan wilayah ECER sebagai salah satu destinasi pelaburan asing dan tempatan yang menarik", katanya.


RUU Larangan Tukar Parti: Jabatan Peguam Negara dapatkan perkenan Agong

KUALA LUMPUR, 10 Ogos - Jabatan Peguam Negara akan menjalankan proses untuk mendapat perkenan Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah susulan Rang Undang-undang Perlembagaan (Pindaan) No. 3 2022 Pindaan mengenai peruntukan Larangan Ahli Parlimen Bertukar Parti yang telah diluluskan di Parlimen.Dalam satu kenyataan, Menteri di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar berkata ia selaras dengan Perkara 66 Perlembagaan Persekutuan.Perintah kuat kuasa tarikh peruntukan tersebut akan dikemukakan kepada Yang di-Pertuan Agong untuk menetapkan tarikh kuat kuasa mengikut Fasal 1 Rang Undang-undang berkenaan.

(Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar)

"Setelah mendapat perkenan Yang di-Pertuan Agong, Perdana Menteri, Datuk Seri Ismail Sabri Yaakob akan membuat pemakluman melalui surat kepada semua Menteri Besar dan Ketua Menteri untuk mengesyorkan kepada semua negeri mengenai pindaan terhadap Jadual Kelapan Perlembagaan Persekutuan yang membolehkan semua Dewan Undangan Negeri untuk meminda Perlembagaan Negeri masing-masing," kata beliau.Perkara tersebut penting untuk penyeragaman dengan undang-undang Persekutuan di bawah Perkara 71 Perlembagaan Persekutuan.Kerajaan berharap agar semua negeri menerima pakai cadangan peruntukan tersebut supaya kestabilan politik dapat dikekalkan dan penyeragaman sistem boleh dicapai.


Kerajaan gesa SPRM segerakan siasatan isu LCS

KUALA LUMPUR, 10 Ogos- Suruhanjaya Pencegahan Rasuah Malaysia (SPRM) digesa supaya menyegerakan siasatan berhubung isu Kapal Tempur Pesisir (LCS).Perkara itu dibincangkan secara terperinci dalam Mesyuarat Jemaah Menteri hari ini.Kabinet turut meminta Peguam Negara agar membuat pendakwaan sekiranya terdapat bukti kukuh dan membawa pihak terbabit ke muka pengadilan.Perdana Menteri, Datuk Seri Ismail Sabri Yaakob dalam satu kenyataan memberi jaminan, siasatan dijalankan dengan telus dan kerajaan tidak akan melindungi sesiapa pun yang terbabit.Menurut beliau, kabinet juga memutuskan bahawa Laporan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) yang dipengerusikan bekas Ketua Audit Negara, Tan Sri Ambrin Buang dibenarkan untuk disiar kepada umum.

(Perdana Menteri, Datuk Seri Ismail Sabri Yaakob)

Selain itu, Jemaah Menteri mencadangkan agar Laporan Pengauditan Forensik Projek LCS yang dijalankan pada tahun 2019, dinyahklasifikasikan."Namun, proses ini perlu mendapat nasihat dan pandangan Peguam Negara dan Ketua Audit Negara terlebih dahulu."Keputusan Jemaah Menteri hari ini tidak akan menggangu Proses Mobilisasidi bawah Pelan Pemulihan LCS yang diputuskan Jemaah Menteri pada 20 April 2022", katanya menerusi kenyataan itu."Kerajaan komited untuk meneruskan projek ini atas kepentingan pertahanan negara selaras dengan keperluan Tentera Laut Diraja Malaysia (TLDM)".Khamis lepas, Jawatankuasa Kira-kira Wang Negara (PAC) mendedahkan sembilan prosiding berhubung isu LCS bermula 18 November 2020 mendapati tiada sebuah pun kapal LCS telah disiapkan.Kontrak projek itu yang diberikan secara rundingan terus bernilai RM6.083 bilion, memperuntukkan lima kapal seharusnya disiapkan dan diserah setakat Ogos 2022.


MyIsytihar beri kemudahan kepada nelayan

(Aplikasi MyIsytihar yang dilancarkan hari ini)

SERDANG, 10 Ogos- Aplikasi MyIsytihar yang dilancarkan hari ini memudahkan para nelayan untuk membuat pengisytiharan sendiri menggunakan telefon pintar tanpa terikat dengan waktu operasi Pusat Pengisytiharan dan Pendaratan Ikan Lembaga Kemajuan lkan Malaysia (LKIM).Timbalan Menteri Pertanian dan Industri Makanan II, Datuk Dr. Nik Muhammad Zawawi Salleh berkata, aplikasi itu akan mempercepatkan proses pengisytiharan serta membantu pengumpulan data kerajaan berkenaan maklumat tangkapan ikan dengan lebih tepat."Program ini membantu dua pihak. Yang pertama ialah pihak nelayan itu sendiri atau pemilik bot disemua peringkat sama ada di zon A, zon B, zon C. Ia akan mengisytiharkan tangkapan ikan yang berjaya ditangkap.

(Timbalan Menteri Pertanian dan Industri Makanan II, Datuk Dr. Nik Muhammad Zawawi Salleh)

"Pengisytiharan ini lebih pantas, lebih cepat berbanding dengan sebelum ini. Sebelum ini kita ada sistem manual, tapi manual ini akan mengambil masa, kadang berlaku masalah teknikal dan sebagainya.

"Jadi Myisytihar ini memberi kemudahan kepada pengusaha nelayan di laut", katanya kepada media selepas pelancaran Aplikasi MyIsytihar Lembaga Kemajuan lkan Malaysia (LKIM) sempena penganjuran Pameran Pertanian, Hortikultur dan Agro Pelancongan Malaysia (MAHA) 2022 di MAEPS, Serdang. Tambahnya, aplikasi tersebut juga akan memastikan segala anugerah yang diberikan kerajaan termasuk subsidi untuk nelayan diterima sebaik mungkin supaya nelayan akan memperoleh hasil lebih baik. Aplikasi itu mempunyai integrasi data dan sistem e-pengisytiharan sedia ada iaitu pengguna sistem tersebut boleh mengakses maklumat berkaitan MyIsytihar LKIM di dalam aplikasi itu.


Gantung keahlian Rusia dalam MHAM, bukan langkah terbaik - Wisma Putra

KUALA LUMPUR, 10 Ogos- Tindakan menggantung keahlian Rusia dalam Majlis Hak Asasi Manusia (MHAM) Pertubuhan Bangsa-Bangsa Bersatu (PBB) adalah tidak konstruktif dan tidak memperbaiki isu kemanusian di Ukraine.  Menurut Timbalan Menteri Luar, Datuk Kamarudin Jaffar, usaha menyingkirkan Rusia dari organisasi tersebut adalah bertentangan dengan prinsip multilateralisme yang menekankan kerjasama dan penglibatan secara inklusif oleh semua pihak.  Malaysia berpendirian untuk tidak menyokong usaha untuk mempolitikkan sebarang isu pada majlis tersebut. "Malaysia juga khuatir sebarang keputusan dibuat tanpa mengambil kira proses-proses yang sewajarnya terlebih dahulu ia akan dijadikan sebagai agenda politik sesetengah pihak yang akan mengeruhkan lagi keadaan dan tidak membantu dalam mencari jalan penyelesaian damai yang berkesan," jawab Kamaruddin menjawab soalan Senator Datuk Kesavadas A.Achyuthan Nair terhadap pendirian negara dalam isu tersebut.Bagaimanapun, Malaysia terus komited memperjuangkan agenda keamanan sejagat dan berpegang kepada prinsip asas integritri wilayah serta kedaulatan sesebuah negara seharusnya tidak dicabuli oleh mana-mana negara.  Malaysia bersama 57 negara lain sebelum ini mengundi untuk berkecuali dalam pengundian PBB bagi menggantung keahlian Rusia dalam MHAM PBB.

(Timbalan Menteri Luar, Datuk Kamarudin Jaffar berkata demikian di Parlimen)


Operasi carilamat bot karam di perairan Terengganu dipergiat

KUALA TERENGGANU, 10 Ogos- Operasi mencari dan menyelamat bot nelayan tempatan yang karam 10 batu nautika dari Pulau Redang Isnin lalu, terus dipergiat.  Dalam kejadian tersebut, mangsa terselamat Mohd Kamaruddin Yudi, 31 tahun manakala lima lagi dipercayai hilang. Pengarah Agensi Penguatkuasaan Maritim Malaysia (APMM) Terengganu, Kepten Maritim Muhammad Suffi Mohd Ramli berkata ke semua mangsa berusia antara 31 hingga 66 tahun.  "Bot nelayan tempatan bernombor pendaftaran TFA 124 itu keluar dari Jeti Pasir Puteh, Kelantan," kata kenyataan dikeluarkan APMM Terengganu. Maritim Rescue Sub Centre Kuantan juga sudah diaktifkan untuk mencari bot berkenaan.  Sektor pencarian hari kedua diperluas sehingga 242 batu nautika dan beberapa aset sudah diatur gerak awal pagi tadi.

(APMM memperluas sektor pencarian lima mangsa hilang akibat bot karam)


115 inisiatif dan enam strategi digariskan NACP untuk banteras rasuah - Mas Ermieyati

KUALA LUMPUR, 10 Ogos- Tangkapan rasuah semata-mata tidak boleh dijadikan sebagai penunjuk bagi mengukur keadaan rasuah di negara ini.  Timbalan Menteri di Jabatan Perdana Menteri (Parlimen dan Undang-Undang), Datuk Mas Ermieyati Samsudin berkata tindakan proaktif tidak hanya melibatkan penguatkuasaan malah daripada aspek pencegahan, pendidikan serta dasar-dasar kerajaan.  Katanya, bagi memperlihatkan keseriusan kerajaan dalam memperkemas agenda membanteras rasuah, sebanyak 115 inisiatif dan enam strategi digariskan bawah Pelan Antirasuah Nasional (NACP).  "Kerajaan berusaha agar dapat sama-sama memperkemaskan agenda membanteras rasuah bagi sektor perkhidmatan awam, politik, entiti korporat, agensi penguatkuasaan, serta pihak berkepentingan yang secara tidak langsung dapat diharapkan memberi kesedaran kepada masyarakat, akan kesan rasuah kepada negara," katanya. Impak hasil perlaksanaan inisiatif ini akan membawa kepada perubahan besar dalam perjalanan semua enam bidang utama yang terkandung di bawah NACP dan hanya boleh dilihat dalam jangka masa panjang.  Beliau menjawab soalan Senator Aknan Ehtook.

(Timbalan Menteri di Jabatan Perdana Menteri (Parlimen dan Undang-Undang), Datuk Mas Ermieyati Samsudin)


Simpan barang kawalan tanpa lesen, KPDNHEP Melaka rampas minyak masak dan gula pasir bernilai RM7,000

KRUBONG, 10 Ogos- Kementerian Perdagangan Dalam Negeri dan Hal Ehwal Pengguna (KPDNHEP) Melaka merampas sejumlah 460 kilogram (kg) minyak masak botol dan seribu 176 kg gula pasir bernilai kira-kira RM7,000. Rampasan berkenaan dibuat dalam satu serbuan di sebuah premis yang dipercayai menjadi stor penyimpanan barangan kawalan tanpa lesen milik sebuah kedai runcit di Ayer Keroh Selasa lalu. Pengarahnya, Norena Jaafar berkata, serbuan berkenaan hasil maklumat orang awam sebelum pihaknya melakukan risikan bersama pengadu dan rampasan dibuat. Hasil siasatan mendapati pemilik kedai runcit berusia lingkungan 60-an itu memang berniat menyorok barangan kawalan terbabit untuk dijual dengan harga lebih mahal daripada pasaran. “Jadi, kita nak bagi amaran, sekali lagi kita tidak akan kompromi dengan mana-mana peruncit yang didapati menyimpan brang kawalan."Sekiranya ingin membuat penyimpanan dalam kadar yang besar mohon datang kepada kami untuk mendapatkan permit khas penyimpanan, kami akan beri bergantung kepada kebesaran stor simpanan,"katanya. Dalam sidang media di krubong itu, Norena berkata, kes disiasat di bawah seksyen 20(1) Akta kawalan Bekalan 1961 iaitu menyimpan apa-apa barang yang dikawal selain daripada premis yang dilesen. Dalam pada itu, katanya, Ops Terjah yang dijalankan kini dengan kerjasama orang awam yang menjadi mata dan telinga KPDNHEP negeri sangat membantu pihaknya dalam membanteras isu berkaitan barangan kawalan ini.


JKDM rampas rokok putih seludup bernilai RM7.35 juta

BUTTERWORTH, 10 Ogos- Jabatan Kastam Diraja Malaysia (JKDM) berjaya merampas 10.2 juta batang rokok putih seludup yang diisytihar sebagai cendawan tin menerusi sebuah kontena.  Rampasan dibuat dalam serbuan di Pelabuhan Utara, Pelabuhan Klang, Selangor 1 Ogos lalu.  Pengarah Kastam Pulau Pinang, Datuk Abdul Halim berkata, kesemua rokok berkenaan dianggarkan bernilai RM7.35 juta termasuk cukai.  Menurutnya, siasatan mendapati rokok terbabit diimport dari sebuah negara di Asia Timur oleh sebuah syarikat berstatus Sdn Bhd di Kuala Lumpur. Kesemua rokok berkenaan dipercayai untuk dipasarkan sekitar utara semenanjung.  "Modus operandi mereka, cuba mengelirukan sehinggakan pihak kami siasat penghantar dan penerima sebenar."Alamat penerima mengelirukan, malah kewujudan syarikat juga diragui dan apabila kita lawat tempat itu kita dapati semakan dengan SSM menunjukkan ia adalah 'nomad',"katanya. Beliau memaklumkan pihaknya kini giat menjalankan siasatan termasuk mengenal pasti suspek yang terlibat.  Kes disiasat mengikut Seksyen 135(1)(e) Akta Kastam 1967, Seksyen 135(1)(g) akta sama dan Seksyen 74(1)(e) Akta Eksais 1976.

(Pengarah Kastam Pulau Pinang, Datuk Abdul Halim)


Penstriman 'over-the-top': Buat kawalan kendiri dalam memilih rancangan untuk ditonton- Zahidi

KUALA LUMPUR, 10 Ogos- Peruntukan perundangan Akta Komunikasi dan Multimedia 1998 tidak meliputi skop tapisan kandungan program yang disiarkan dalam platform penstriman berpengkalan di luar negara seperti Netflix dan Amazon.Menurut Timbalan Menteri Komunikasi dan Multimedia, Datuk Zahidi Zainul Abidin, ia berbeza dengan perkhidmatan penyiaran awam dan swasta dalam negara yang tertakluk kepada rangka kerja pelesenan dan tapisan bawah perundangan sedia ada."Penstriman kandungan di mana-mana platform adalah pilihan pengguna termasuklah langganan kepada perkhidmatan tersebut. Sehubungan dengan itu, tumpuan terarah kepada usaha melaksanakan program advokasi bagi menggalakkan pengguna melakukan kawalan kendiri dalam memastikan wujudnya kematangan dalam pemilihan rancangan atau program yang mahu ditonton dalam platform OTT," katanya.Beliau menjawab soalan Senator Datuk Amad Yahaya pada sesi soal jawab persidangan Dewan Negara di Parlimen.Tambahnya, para ibu bapa atau penjaga juga digalakkan untuk melaksanakan kawalan dengan meletakkan pin akses bagi setiap profil penonton isi rumah.Ini untuk memastikan anak-anak di bawah umur tidak dapat mengakses semua kandungan yang tidak sesuai.

Dalam pada itu, Zahidi memaklumkan, kerajaan bersama institusi keagamaan akan terus berusaha mengekang elemen gaya hidup lesbian, gay, biseksual dan transgender (LGBT) yang dipromosi melalui filem atau media sosial di negara ini."Baru ini kita ada satu filem, "sensorship" tak lepas iaitu filem Thor yang ada menyentuh tentang LGBT, namun kita lihat ada banyak sangat filem LGBT yang terlepas tapisan maknanya kalau ada aduan tapi cara mereka buat filem untuk promosi LGBT, cara macam tak nampak."Dalam negara kita tegas, tapi platform luar negara, dalam dunia internet kita tak dapat kawal. Contoh kita buka satu platform, kita nak tengok LGBT keluar, kita sekat, dia masuk balik, selain itu porno dan judi."Kita minta masyarakat tolong pihak kita, kita kawal kita ambil tindakan, tapi bukan senang, macam saya katakan tadi, ada aplikasi di Tiktok juga yang promosi LGBT," jelasnya.


Skim Insurans Takaful Agromakanan (STAR) PADI bakal dilancar suku ketiga tahun ini

KUALA LUMPUR, 10 Ogos- Skim Insurans Takaful Agromakanan (STAR) PADI akan dilancar pada suku ketiga tahun ini.Ia bakal memanfaatkan hampir 190,000 pesawah di negara ini.Skim yang diumum Perdana Menteri pada Sabtu lalu, merupakan salah satu usaha memperkasakan sekuriti makanan negara dengan permulaan, subsektor padi dan beras, menjadi projek rintis.

Timbalan Menteri Pertanian dan Industri Makanan, Datuk Seri Ahmad Hamzah berkata inisiatif itu membolehkan pesawah menerima ganti rugi atau pampasan yang setimpal jika berlaku gangguan terhadap produktiviti pengeluaran padi negara seperti bencana alam atau wabak penyakit."Di bawah Dasar Agro Makanan Negara 2.0 dan Pelan Tindakan Dasar Sekuriti Makanan Negara, Kementerian Pertanian dan Industri Makanan telah merangka pelbagai polisi dan inisiatif untuk meningkatkan produktiviti industri agromakanan dan memastikan bekalan makanan negara sentiasa mencukupi," katanya.Dalam pada itu beliau memaklumkan, nilai import untuk sektor agromakanan negara sangat membimbangkan.Pada 2020, jumlahnya RM55.4 bilion, meningkat kepada RM63.6 bilion, tahun lalu.Sementara bagi separuh pertama 2022 pula, adalah sebanyak RM36.6 bilion.Beliau menjangkakan, jumlah import bagi sektor berkenaan, boleh mencecah hingga RM75 bilion, tahun ini."Kesannya dia sebenarnya, trend ini kerana kenaikan kos pengeluaran makanan, kedua kerana ketidakstabilan geopolitik, kesan iklim, ekosistem, pengukuhan nilai dolar yang menyebabkan kenaikan kos ini.Untuk sektor makanan untuk hadapi COVID-19," katanya pada sesi soal jawab persidangan Dewan Negara di Parlimen.


DBKL laksana inisiatif kurangkan kesesakan lalu lintas ekoran peningkatan jumlah kenderaan

KUALA LUMPUR, 10 Ogos- Sejumlah 38.44 juta kenderaan telah dicatatkan memasuki Wilayah Persekutuan Kuala Lumpur pada Disember 2021.  Ia menyaksikan kenaikan pergerakan kenderaan sebanyak 45 peratus berbanding 26.5 juta kenderaan pada Disember 2019.  Menurut Timbalan Menteri wilayah Persekutuan, Datuk Seri Jalaluddin Alias, situasi itu menjadi penyumbang terbesar kepada kesesakan yang berlaku di kawasan itu.  Susulan itu Dewan Bandaraya Kuala Lumpur kini sedang melaksanakan beberapa inisiatif bagi meredakan kesesakan lalu lintas dengan mengambil tindakan jangka pendek, sederhana dan panjang bagi mengatasi punca kesesakan yang telah dikenal pasti.  "Pertama, melarang kenderaan parkir di bahu jalan, yang kedua kita dalam proses untuk menghapuskan kesemua tempat letak kereta di jalan-jalan utama, yang ketiga melarang penjaja berniaga di bahu jalan semasa waktu puncak, kalau ada peniaga berniaga pada waktu puncak kita akan melakukan penguatkuasaan,keempat mengemaskini papan-papan tanda serta kelima mencadangkan lorong akses plaza tol ditukar supaya menjadi 'multipurpose' ataupun pelbagai guna,"katanya.  Menurut Jalalaluddin lagi, faktor lain yang menjadi penyumbang kepada kesesakan jalan raya termasuklah kurangnya penggunaan pengangkutan awam, jumlah penutupan lalu lintas susulan projek pembinaan penyelenggaraan, kemalangan serta kemasukan kenderaan dan jentera berat ketika waktu yang tidak dibenarkan.

Aktiviti penjaja yang tidak dibenarkan turut menjadi faktor kepada kesesakan jalan raya.

(Timbalan Menteri wilayah Persekutuan, Datuk Seri Jalaluddin Alias)


Kerajaan sasar lima syarikat pemula berstatus 'Unicorn' menjelang 2025

KUALA LUMPUR, 10 Ogos- Cradle Fund Sdn Bhd dan Microsoft Malaysia bekerjasama memperkasa syarikat permulaan tempatan menerusi program 'Microsoft for Startups Founders Hub'.Menerusi program tersebut, syarikat terlibat diberi akses untuk meningkatkan kemahiran dan panduan dari segi teknikal sekali gus memperkukuh ekosistem syarikat permulaan.Menurut Menteri Sains, Teknologi dan Inovasi, Datuk Seri Dr. Adham Baba, kolaboratif tersebut akan menjadi pemangkin pertumbuhan dan pembangunan syarikat permulaan.Ia juga sejajar usaha kerajaan mewujudkan lima syarikat berstatus 'Unicorn' menjelang 2025."Komitmen kita adalah untuk menyediakan sokongan kepada lebih 5,000 syarikat pemula. Dengan sasaran lima daripadanya berstatus 'Unicorn' menjelang 2025. Satu dah bersedia, dua lagi akan menyusul pada tahun ini.

Saya harap sasaran kita, tercapai. Pada masa yang sama, kita ingin meningkatkan bilangan-bilangan pengekod kepada 10,000 menjelang tahun 2030," kata Adham Baba ketika berucap pada majlis pemeteraian Perjanjian Persefahaman MoU antara Cradle Fund Sdn Bhd dan Microsoft Malaysia.

(Menteri MOSTI, Datuk Seri Dr. Adham Baba berkata demikian ketika ucapannya pada majlispermeteraian tersebut di ibu negara)

Tambahnya, usahawan syarikat permulaan juga perlu mengambil peluang memanfaatkan kepakaran syarikat bertaraf antarabangsa seperti Microsoft bagi meneroka pasaran global.


Minyak masak: 24 peratus peniaga jual bawah harga siling

KUALA LUMPUR, 10 Ogos- Hasil pemeriksaan selama dua hari Kementerian Perdagangan Dalam Negeri dan Hal Ehwal Pengguna (KPDNHEP) mendapati sebanyak 75.5 peratus peniaga mematuhi harga siling minyak masak.Ketua Seksyen Kawalan Harga dan Anti Pencatutan KPDNHEP, Zubir Hamsa memaklumkan, sejak penguatkuasaannya bermula Isnin lalu, 24 peratus peniaga menjual di bawah harga siling ditetapkan."Untuk dua hari ini kita sudah buat lebih kurang 362 pemeriksaan, ada dua kes mereka jual lebih dari harga siling yang mana dia jual lebih dari harga maksimum iaitu pada harga RM46 dan satu lagi sekitar RM37. Kedua-dua kes ini kedua-dua premis itu dikompaun. Di bawah pemeriksaan kita, satu kesalahan di bawah Akta Kawalan 1961, kalau ada yang sembunyi, sorok, enggan menjual atau mengenakan syarat,kita akan ambil tindakan," katanya selepas menjadi tetamu dalam program Selamat Pagi  Malaysia di Angkasapuri.

(Ketua Seksyen Kawalan Harga dan Anti Pencatutan KPDNHEP, Zubir Hamsa)

Tambah Zubir, trend pembelian pengguna juga dilihat terkawal.Beliau turut mengingatkan peniaga supaya tidak menyembunyikan bekalan minyak masak kerana penalti boleh dikenakan mencecah RM1juta hingga RM3 juta kepada individu terlibat.


Pengambilan secara 'one-off', solusi terhadap kekurangan guru - KPM

KUALA LUMPUR, 10 Ogos- Jumlah kekurangan guru di luar bandar adalah seramai 4,732 orang atau 4.1% daripada jumlah keseluruhan guru, setakat 31 Julai 2022. Bagi menangani perkara itu, Kementerian Pendidikan Malaysia (KPM) telah melaksanakan beberapa pendekatan. Antaranya, menurut Timbalan Menteri Pendidikan II, Datuk Mohamad Alamin, KPM telah menubuhkan jawatankuasa Pengambilan dan Penempatan Guru dan melaksanakan urusan pengambilan guru secara 'one-off' pada tahun 2021.  "Sehingga 31 Julai 2022, seramai 16,381 orang guru telah ditempatkan di sekolah KPM. Daripada jumlah itu, seramai 5,944 orang guru telah ditempatkan di sekolah luar bandar," kata beliau menjawab soalan Ahli Dewan Negeri Johor, Datuk Jefridin Atan. Selain itu, KPM turut melaksanakan urusan penempatan Pegawai Perkhidmatan Pendidikan (PPP) Gred DG41 Tahun 2022 selepas menerima calon PPP yang telah dilantik oleh Suruhanjaya Perkhidmatan Pendidikan yang dianggarkan berjumlah 15,761.  Walau bagaimanapun, beliau menegaskan kekurangan guru di kawasan bandar adalah lebih ramai berbanding di luar bandar dengan 10,000 kekosongan berbanding jumlah keseluruhan 307,000 guru.

(Timbalan Menteri Pendidikan II, Datuk Datuk Mohamad Alamin berkata demikian di Parlimen, hari ini)


TalentCorp selaras padanan kerja untuk graduan

KUALA LUMPUR, 10 Ogos- Kementerian Sumber Manusia (MOHR) menggunakan khidmat Talent Corporation Malaysia Berhad (TalentCorp) bawah seliaannya bagi padanan kerja kepada graduan.  Timbalan Menteri Sumber Manusia, Datuk Awang Hashim berkata, ia bagi mengenal pasti senarai pekerjaan kritikal yang telah diterbitkan sejak 2015 dengan kerjasama Institut Maklumat dan Analisis Pasaran Buruh (ILMIA). "Senarai ini akan mengenal pasti pekerjaan-pekerjaan yang sukar diisi merangkumi keperluan pekerjaan bekeperluan tinggi mahir dan separa mahir termasuk kelulusan Pendidikan dan Latihan Teknikal dan Vokasional iaItu TVET yang berada di bawah MOHR juga untuk kita menyesuaikan padanan dari segi kemahiran dan kebolehan bekerja dan juga permohonan daripada mereka untuk dapatkan pekerjaan ini," katanya. Padanan kerja ini bagi memberi manfaat kepada belia sesuai kelayakan.  Beliau menjawab soalan dikemukakan senator Datuk Mohd Ridhwan Mohd Ali.

(Timbalan Menteri Sumber Manusia, Datuk Awang Hashim)


13,038 permohonan SJKP diluluskan kerajaan setakat Mei lalu

KUALA LUMPUR, 10 Ogos- Kerajaan sudah meluluskan sebanyak 13,038 permohonan Skim Jaminan Kredit Perumahan (SJKP) berjumlah RM1.5 bilion, setakat 31 Mei lalu.  Jelas Timbalan Menteri Kewangan 1, Mohd Shahar Abdullah, ia bagi membantu golongan sasar yang berkemampuan mendapatkan akses pembiayaan perumahan walaupun tidak mempunyai gaji tetap dan dokumen pendapatan secara rasmi.  Penyediaan jaminan sehingga RM2 bilion juga turut diumumkan kerajaan menerusi Bajet 2022 dalam usaha meningkatkan jumlah penyertaan golongan sasar dalam skim tersebut. "Selain itu, skim ini turut ditambah baik di mana had jaminan pembiayaan telah dinaikkan daripada RM300,000 kepada RM400,000 yang turut merangkumi yuran guaman dan yuran penilaian hartanah," kata Shahar menjawab soalan Senator Datuk Arman Azha Abu Hanifah. Pihak kerajaan juga giat melaksana pelbagai inisiatif bagi meningkatkan kesedaran kepada golongan sasar berhubung kewujudan skim tersebut.


KFW 2022 tampil model menjolok mata,  penganjur disiasat

ALOR SETAR, 10 Ogos- Tindakan sewajarnya akan diambil terhadap penganjur Kedah Fashion Week (KFW) 2022 yang didakwa menampilkan model dengan pakaian menjolok mata pada majlis yang berlangsung di sebuah kompleks beli-belah di Alor Setar, Kedah baru-baru ini.Pengerusi Jawatankuasa Kesihatan dan Kerajan Tempatan Negeri Kedah, Datuk Dr Mohd Hayati Othman berkata hasil semakan yang dibuat, pihak penganjur didapati tidak memohon permit dan tidak mendapat kelulusan pihak berkuasa tempatan (PBT)."Saya menerima aduan mengenai penganjuran Kedah Fesyen Week yang menampilkan model dengan pakaian yang menjolok mata."Pihak saya akan memanggil penganjur, meminta penjelasan dan mengenakan tindakan sewajarnya," katanya dalam kenyataan di Facebook rasmi beliau, malam tadi.

(Pengerusi Jawatankuasa Kesihatan dan Kerajan Tempatan Negeri Kedah, Datuk Dr Mohd Hayati Othman)

Semalam, tular di media sosial gambar model wanita tampil memakai sut potongan formal serba hijau tanpa mengenakan pakaian dalam hingga menampak bahagian dada pada KFW2022 yang berlangsung selama tiga hari bermula 5 hingga 7 Ogos lalu.Gambar yang tular kemudian mendapat kritikan daripada orang ramai termasuk netizen yang mempersoalkan kepimpinan kerajaan negeri yang diterajui PAS.Memetik laporan media pada 4 Ogos, Mohd Hayati menasihatkan penganjur agar mematuhi peraturan serta syarat-syarat melalui kelulusan lesen hiburan yang dikeluarkan oleh Pejabat Daerah Kota Setar.Beliau berkata, sewajarnya pakaian yang diperagakan mestilah sopan serta tidak menjolok mata."Walaupun pertunjukan fesyen antara acara yang dibenarkan di dalam Enekmen Hiburan dan Tempat-Tempat Hiburan 1997 diharapkan pakaian yang diperagakan mestilah sopan bersesuaian dengan budaya timur," katanya.Mohd Hayati juga menjelaskan, Kedah Fashion Week berkenaan di luar bidang kuasa pihak Majlis Bandaraya Alor Setar (MBAS) manakala urusan kebenaran dan lesen dikeluarkan oleh pejabat daerah.Katanya, MBAS hanya menjalankan tugas pemantauan untuk memastikan syarat serta peraturan yang ditetapkan dipatuhi pihak penganjur.


Kolaborasi tempatan, antarabangsa perluas mutu perfileman negara

(Timbalan Menteri Komunikasi dan Multimedia, Datuk Zahidi Zainul Abidin)

PETALING JAYA, 10 Ogos- Kolaborasi dengan pelbagai negara dapat memperluas industri kreatif dan perfileman tempatan.Menurut Timbalan Menteri Komunikasi dan Multimedia, Datuk Zahidi Zainul Abidin, melalui perbincangan bersama FINAS, pihaknya menggalakkan lebih banyak lagi kolaborasi filem antara Malaysia dan Indonesia.Jelasnya, filem-filem Indonesia tidak mempunyai banyak perbezaan dengan filem-filem Melayu dari segi bahasa, budaya, seni lakon dan plot penceritaan.FINAS pula disaran agar dapat memberi bantuan dari segi geran atau dana bagi merangka promosi secara meluas.Seterusnya memastikan filem kaloborasi yang dihasilkan sangat berkualiti dan mendapat sambutan hangat daripada masyarakat tempatan dan luar negara."Sekarang ini kita telah bincang dengan FINAS kita menggalakkan lagi kolaborasi filem antara Malaysia dan Indonesia sebab kita lihat bahasanya serumpun mudah difahami, jalan cerita ada persamaan dan kita lihat sekiranya filem-filem 'coproduction' seperti ini dapat dibuat filem lain terutama filem sejarah yang kita lihat Malaysia- Indonesia dapat kerjasama maka kita dapat lihat lah filem berkualiti," katanya.Beliau berharap kerjasama antara dua negara akan membuka peluang kepada produksi tempatan untuk bekerjasama dengan negara serantau.Zahidi ditemui media pada malam gala tayangan filem Pengabdi Setan 2 di Petaling Jaya.Hadir sama, Ketua Pegawai Eksekutif FINAS, Professor Dr Md Nasir Ibrahim.

(Datuk Zahidi (tengah) pada malam gala tayangan filem Pengabdi Setan 2 di Petaling Jaya)

Filem kaloborasi antara Malaysia dan Indonesia itu pernah mencatat kutipan pecah panggung bagi filem sekuel pertama yang ditayangkan pada tahun 2017.Pelakon hebat negara iaitu Bront Palare turut membintangi filem berkenaan.


Gangguan air di Kuala Selangor: Bekalan disalur secara berperingkat pagi ini

KUALA LUMPUR, 10 Ogos - Bekalan air di 188 kawasan di daerah Hulu Selangor yang mengalami gangguan air sejak semalam berikutan kerja-kerja penambahbaikan dan penyenggaraan aset di loji rawatan air (LRA) Sungai Rasa, mula disalurkan sejak 8 pagi tadi.Ketua Komunikasi Korporat Air Selangor Elina Baseri berkata bekalan air diagihkan secara berperingkat apabila sistem agihan bekalan air distabilkan dan dijangka pulih sepenuhnya 8 pagi esok.Katanya, kerja-kerja penambahbaikan dan penyenggaraan aset di LRA Sungai Rasa mengalami kelewatan akibat isu teknikal bagaimanapun telah siap dilaksanakan 5:30 pagi tadi.“Air Selangor memohon maaf atas kesulitan dialami pengguna dan akan berusaha bagi memastikan proses pemulihan bekalan di 188 kawasan yang terjejas berjalan dengan lancar,” katanya dalam kenyataan hari ini.

(Ketua Komunikasi Korporat Air Selangor, Elina Baseri)

Air Selangor akan terus menggerakkan lori tangki air ke kawasan terjejas dengan memberikan keutamaan kepada premis-premis kritikal seperti hospital, klinik, pusat dialisis dan upacara pengebumian, katanya.Maklumat berhubung gangguan bekalan air berjadual ini dari semasa ke semasa boleh disemak menerusi aplikasi Air Selangor, Facebook, Instagram dan Twitter atau hubungi Air Selangor di talian 15300.


Kerjasama strategik JBPM dan bomba Thailand, awal tahun hadapan

KOTA BHARU, 10 Ogos - Jabatan Bomba dan Penyelamat Malaysia (JBPM) berhasrat untuk menjalinkan kerjasama strategik dengan bomba Thailand, bermula awal tahun hadapan.Kerjasama itu bagi memudahkan urusan sekiranya berlaku sebarang bencana, operasi dan kejadian membabitkan kawasan sempadan negara.

(Hamdan Wahid bercakap kepada media selepas menyempurnakanmajlis Penyampaian Anugerah Perkhidmatan Cemerlang 2021 dan Sijil Perkhidmatan 30 Tahun JBPM Kelantan)

"Saya percaya ia memerlukan masa kerana perlu di bawa kepada bahagian undang-undang Kementerian Perumahan dan Kerajaan Tempatan (KPKT). Saya mensasarkan pada awal tahun depan sudah ada satu kerajasama strategik secara berdokumentasi yang boleh kita buat dan kita sudah pun minta supaya didrafkan perjanjian persefahaman secara rasmi," kata Ketua Pengarah JBPM, Datuk Seri Mohammad Hamdan Wahid di sini. Dalam pada itu, JBPM akan dilengkapi lima buah ‘fire fighting' bot’ bernilai RM17 juta bagi memantapkan operasi menyelamat.


Lokasi Taman Eko-Rimba berisiko terjadi fenomena kepala air akan dilengkapi EWS

KUALA LUMPUR, 10 Ogos - Sistem Amaran Awal (EWS) akan dipasang di 20 lokasi Taman Eko-Rimba seluruh negara, yang berisiko dilanda fenomena kepala air. Pemasangan dibuat secara berperingkat dengan lapan tempat dipasang seawal bulan ini.Antara lokasi awal pemasangan adalah Taman Eko-Rimba di Perak, Selangor dan Pahang. Baki pemasangan akan dibuat selewat-lewatnya penghujung tahun ini.

"Ia adalah tolok hujan yang akan dipasang di kawasan yang berisiko berlakunya kepala air, dan apabila keadaan curahan hujan dalam masa singkat itu tinggi maka ia akan bunyikan siren untuk memberi amaran sekiranya ada pengunjung, jadi ada masa untuk pengunjung keluar jika berisiko," kata Ketua Pengarah Perhutanan Semenanjung Malaysia, Datuk Mohd Ridza Awang di sini. EWS juga dijadual dipasang di luar kawasan Taman Eko Rimba sebagai persediaan kepada penduduk sekitar untuk menyelamatkan diri daripada banjir.


Jawatankuasa RCI, punca kejadian banjir puing di Baling tidak perlu ditubuhkan - Takiyuddin

KOTA BHARU, 10 Ogos - Tiada keperluan untuk menubuhkan satu jawatankuasa Suruhanjaya Siasatan Diraja (RCI) berhubung punca kejadian banjir puing di Baling, Kedah baru-baru ini.Ia susulan dakwaan terdapat percanggahan dalam hasil laporan berhubung kejadian tersebut. Menteri Tenaga dan Sumber Asli, Datuk Seri Takiyuddin Hassan berkata Jawantankuasa Khas yang telah ditubuhkan ketika ini bagi menangani insiden terbabit sudah memadai dengan dianggotai oleh pakar-pakar berkaitan.

(Takiyuddin bercakap kepada pemberita selepas \merasmikan Mesyuarat Agung Persatuan Ibu Bapa dan Guru (PIBG) Ke-41, Sekolah Menengah Sultan Ismail, Telipot)

"Kalau dikatakan melengkapkan itu, mungkin boleh tetapi saya tidak rasa satu percanggahan, kerana yang menguruskan dan mengendalikan jawatankuasa ini bukan pegawai kerajaan. Pakar pakar-pakar geologi hidrologi, pakar-pakar profesor professor salah seorang nya Profesor Emeritus Dr Ibrahim Komo, ini pakar geologi yang terhandal dalam negara kita bukan sahaja peringkat nasional malahan peringkat antarabangsa juga," kata Takiyuddin di sini. Mengulas lanjut, beliau turut berpandangan penubuhan jawatankuasa RCI bagi kejadian itu tidak diperlukan kerana ia merupakan insiden yang sering berlaku dan bukan kali pertama. Dalam pada itu, Takiyuddin berkata projek ladang durian Musang King bukan satu-satunya sebab berlakunya banjir namun beliau tidak menolak, ia antara salah satu penyebab insiden terbabit. Terdahulu media melaporkan, Kelab Sahabat Alam Sik dan Grass Kedah, menggesa penubuhan Suruhanjaya Siasatan Diraja (RCI) selepas wujud percanggahan dalam laporan berhubung punca kejadian banjir puing di Kupang, Baling ]pada 4 Julai lalu.Ia berikutan terdapat dua kenyataan berbeza dikeluarkan Kementerian Tenaga dan Sumber Asli (KeTSA) dan Kementerian Alam Sekitar dan Air (KASA) sebelum ini.


Piagam projek pensijilan bangunkan Sistem ISMS, PIMS RTM

(Ketua Pengarah Penyiaran, Datuk Che Roslan Che Daud ditemu bual Berita RTM selepas majlis menandatangani piagam projek pensijilan bagi membangunkan Sistem ISMS dan PIMS RTM)

KUALA LUMPUR, 9 Ogos - Satu piagam projek pensijilan ditandatangani antara Jabatan Penyiaran Malaysia (RTM) dan Cybersecurity Malaysia bagi membangunkan Sistem Pengurusan Keselamatan Maklumat (ISMS) dan Sistem Pengurusan Maklumat Peribadi (PIMS). Menurut Ketua Pengarah Penyiaran, Datuk Che Roslan Che Daud, kerjasama strategik ini dapat meningkatkan keyakinan masyarakat terhadap sistem aplikasi RTMKlik yang lebih selamat untuk dilayari. "Kedua-dua pensijilan ini dapat membantu RTM untuk menghalang daripada pencerobohan data-data yang ada di RTM dan juga sistem yang kita ada, terutama sekali berkaitan dengan RTMKlik, ianya sistem yang kita ada, selamat dan memberi keyakinan yang besar kepada masyarakat atau pun rakyat supaya sistem kita ini tidak diceroboh oleh mana-mana pihak," kata beliau selepas majlis menandatangani piagam projek pensijilan bagi membangunkan Sistem ISMS dan PIMS RTM di Angkasapuri, di sini.

(Ketua Pengarah Penyiaran, Datuk Che Roslan Che Daud bersama Ketua Pegawai Eksekutif CyberSecurity Malaysia, Datuk Dr Amirudin Abdul Wahab selepas menandatangani piagam projek pensijilan bagi membangunkan Sistem ISMS dan PIMS RTM)

Jelasnya, perancangan teliti tersebut mampu mengurangkan insiden siber dan kegagalan sistem, utiliti dan infrastruktur dalam usaha memastikan kesinambungan perkhidmatan RTM. Pihaknya berharap projek rintis yang akan mengambil masa setahun itu dapat membantu jabatan dalam membangunkan dokumentasi ISMS dan PIMS RTM.


Penularan gelombang varian Omicron BA.5 di Malaysia kecil - Khairy

SHAH ALAM, 9 Ogos - Gelombang COVID-19 akibat penularan subvarian Omicron BA.5 di Malaysia adalah kecil dan terkawal, kata Menteri Kesihatan, Khairy Jamaluddin. Beliau berkata di sesetengah negara, gelombang Omiron BA.5 adalah besar tetapi di Malaysia gelombangnya adalah kecil tetapi lama.“Macam saya kata, (pergerakan) 2,000 ke 5,000 kes tetapi agak lama, ia tidak naik mendadak ia naik sikit dan kekal ke paras yang baru,” katanya kepada media selepas perasmian Kompleks Institut Kesihatan Negara (NIH) oleh Yang di-Pertuan Agong Al-Sultan Abdullah Ri'ayatuddin Al-Mustafa Billah Shah, di sini hari ini. Mengulas mengenai kes jangkitan COVID-19 yang tidak dilaporkan di aplikasi MySejahtera, Khairy berkata situasi itu berlaku di mana-mana negara bukan sahaja di Malaysia.“Kes dilaporkan adalah kurang daripada keadaan sebenar sebab protokol kita untuk ujian pun telah dilonggarkan, dulu semua buat RT-PCR dan sekarang kebanyakan ujian yang dilaporkan adalah ujian RTK-Antigen,” katanya. Khairy berkata ada individu yang melakukan ujian kendiri tetapi tidak melaporkan kepada MySejahtera.

(Institut Kesihatan Negara (NIH) yang dirasmikan oleh Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah di Setia Alam/ Foto BERNAMA)

“Jadi dengan keadaan begini kita ambil petunjuk proksi dengan tidak tengok sangat kepada jumlah kes dan kita tengok kepada keseriusan kes. Kita melihat kepada severity (keterukan), jumlah kes kematian, kemasukan ke hospital.Selagi kadar-kadar tersebut terkawal maka kita boleh mengurus masalah ini dengan baik sebab kalau tengok kepada kes ia akan turun naik, ia akan ada gelombang dari masa ke semasa,” katanya. Khairy juga menasihati orang ramai untuk melaporkan jangkitan COVID-19 di MySejahtera bagi membantu Kementerian Kesihatan mengetahui keadaan sebenar dan jumlah kes di kalangan komuniti. Terdahulu ketika berucap, Khairy berkata bagi mengorak langkah ke hadapan NIH merancang mempertingkat penyelidikan perubatan jitu, vaksin, perubatan tradisional dan komplementari, kohort kelahiran dan “National Quality Improvement Programme”. “NIH akan juga memanfaatkan kepelbagaian data yang tersedia dengan membangunkan ekosistem Analitik Data Raya Kesihatan bagi tujuan penyelidikan melalui Pelan Strategik Pendigitalan Kementerian Kesihatan (2021-2025),” katanya. NIH telah beroperasi sepenuhnya di bawah satu bumbung pada 2019 merangkumi Institut Penyelidikan Perubatan; Institut Kesihatan Umum; Institut Penyelidikan Klinikal; Institut Pengurusan Kesihatan; Institut Penyelidikan Sistem Kesihatan dan Institut Penyelidikan Tingkahlaku Kesihatan. -BERNAMA


Al-Sultan Abdullah mahu rakyat sokong RUU Kawalan Produk Tembakau

(Yang di-Pertuan Agong Al-Sultan, Abdullah Ri'ayatuddin Al-Mustafa Billah Shah berkenan bertitah bagi merasmikan Institut Kesihatan Negara (NIH) di Setia Alam/ Foto BERNAMA)

SHAH ALAM, 9 Ogos - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah menzahirkan rasa bangga terhadap usaha kerajaan yang membentangkan Rang Undang-Undang Kawalan Produk Tembakau dan Merokok 2022 bagi melahirkan Generasi Penamat (GEG) merokok menjelang tahun 2040.Menurut baginda, ini adalah usaha yang murni dan baginda berharap seluruh rakyat Malaysia memberi sokongan dan dokongan supaya Rang Undang-undang itu dapat dikaji dan diteliti.Titah baginda, anak-anak muda perlu dididik untuk mengamalkan amalan-amalan terbaik terutamanya melibatkan kesihatan dan paling penting dapat mengurangkan perbelanjaan kerajaan di hospital-hospital dalam negara.

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah (tengah) berkenan menandatangani plak perasmian Institut Kesihatan Negara (NIH) di Setia Alam hari ini. Turut hadir Menteri Kesihatan, Khairy Jamaluddin/ Foto BERNAMA)

"Baru-baru ini saya begitu bangga setelah mendapat maklum daripada kerajaan khususnya Perdana Menteri, satu lagi Rang Undang-Undang yang dibentang di Parlimen berkaitan Rang Undang-Undang Kawalan Tembakau dan Rokok telah diputuskan untuk dikaji lebih mendalam dan saya ingin menyatakan secara peribadi yang ini adalah satu usaha yang agak cukup murni dan saya harap seluruh rakyat Malaysia memberi satu sokongan dan dokongan supaya Rang Undang-Undang ini dapat dikaji dan diteliti," titah baginda pada Majlis Perasmian Kompleks Institut Kesihatan Negara (NIH) di Setia Alam, hari ini.Pada masa yang sama, baginda turut menzahirkan ucapan tahniah kepada Menteri Kesihatan, Khairy Jamaluddin atas pelantikan beliau sebagai Naib Presiden bagi Persidangan Kesihatan Sedunia (WHA) Ke-75 dan menzahirkan ucapan terima kasih kepada warga kerja Kementerian Kesihatan yang memberi perkhidmatan terbaik sewaktu negara memerangi COVID-19. Turut berangkat ke majlis itu Raja Permaisuri Agong, Tunku Hajah Azizah Aminah Maimunah Iskandariah.


KPDNHEP kaji cadangan GLC jadi pembungkus minyak masak bersubsidi - Alexander

KUALA LUMPUR, 9 Ogos - Kementerian Perdagangan Dalam Negeri dan Hal Ehwal Pengguna (KPDNHEP) akan mengkaji cadangan membenarkan syarikat berkaitan kerajaan (GLC) untuk membungkus minyak masak polibeg bersubsidi bagi mengekang ketirisan produk itu.Menterinya Datuk Seri Alexander Nanta Linggi berkata ia adalah antara cadangan yang akan dipertimbangkan.“Bagaimanapun kita akan teliti dahulu bagaimana GLC ini boleh membantu lebih 300 syarikat pembungkusan yang kita lesenkan, kita lihat bagaimana syarikat ini boleh membantu pengagihan supaya seluruh negara akan mendapat minyak ini, tidak ada negeri yang kurang dan tidak ada yang terlebih,” katanya.Beliau berkata demikian selepas melawat reruai KPDNHEP sempena Pameran Pertanian Hortikultur dan Agropelancongan Malaysia (MAHA) di Taman Ekspo Pertanian Malaysia Serdang (MAEPS) di sini, hari ini.Mengulas mengenai laporan ada peniaga di negeri tertentu yang menjual minyak masak dalam botol melebihi harga maksimum, Alexander berkata, peniaga-peniaga terbabit diminta supaya mematuhi harga ditetapkan yang bermula semalam.“Tetapi jika ia berterusan kita akan ambil tindakan untuk mengelak ia memberi kesan kepada golongan pengguna,” katanya.

Sementara itu, Alexander berkata minyak masak dalam paket yang terapung di perairan Indonesia seperti yang tular di media sosial baru-baru ini bukan milik Malaysia.Beliau berkata dari maklumat yang diterima minyak masak tersebut adalah milik Indonesia.


Annuar persembah kepada Agong persiapan sambutan Hari Kebangsaan 2022

KUALA LUMPUR, 9 Ogos - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan menerima menghadap Menteri Komunikasi dan Multimedia, Tan Sri Annuar Musa di Istana Negara.Annuar yang juga Pengerusi Jawatankuasa Induk Sambutan Hari Kebangsaan dan Hari Malaysia 2022 (HKHM 2022) mempersembahkan kepada Al-Sultan Abdullah mengenai persiapan sambutan Hari Kebangsaan 2022 yang akan diadakan pada 31 Ogos di Dataran Merdeka.

(Tan Sri Annuar Musa mempersembahkan kepada Al-Sultan Abdullah mengenai persiapan sambutan Hari Kebangsaan 2022/ Foto FB rasmi K-KOMM)

Turut hadir pada majlis menghadap itu adalah Ketua Setiausaha K-KOMM merangkap Pengerusi Jawatankuasa Teknikal HKHM 2022, Datuk Seri Mohammad Mentek. Hari Kebangsaan dan Hari Malaysia 2022 bertemakan “Keluarga Malaysia Teguh Bersama”. Sambutan Hari Malaysia pula akan diadakan di Melaka pada 16 September ini.


RUU larangan tukar parti diluluskan di Dewan Negara

KUALA LUMPUR, 9 Ogos - Setelah diluluskan di Dewan Rakyat, Rang Undang-Undang Perlembagaan (Pindaan) (No.3) 2022 mengenai larangan tukar parti turut diluluskan di Dewan Negara setelah mendapat sokongan majoriti lebih dua per tiga.Menerusinya 52 ahli Dewan Negara bersetuju.Keputusan tersebut diumumkan Yang Di Pertua Dewan Negara, Tan Sri Dr Rais Yatim."Setelah undian dibuat dan dikira sekarang, saya kemukakan keputusan undian iaitu seramai 52 setuju , ahli tidak setuju tiada, 7 ahli tidak hadir, bacaan kali kedua disetujukan oleh kerana 2/3 setuju maka RUU dibacakan kali kedua sekarang," kata beliau di Dewan Negara, hari ini.

(Yang Di Pertua Dewan Negara, Tan Sri Dr Rais Yatim ketika mengumumkan kelulusan Rang Undang-Undang Perlembagaan (Pindaan) (No.3) 2022 mengenai larangan tukar parti)

Di peringkat Dewan Negara, RUU berkenaan hanya dapat diluluskan jika mendapat sokongan pada bacaan kali kedua dan bacaan kali ketiga tidak kurang dari dua pertiga atau 40 jumlah minimum dari 60 Ahli dewan.Pada 28 Julai lepas, Dewan Rakyat mencipta sejarah apabila meluluskan Pindaan Perlembagaan berkaitan larangan Ahli Parlimen bertukar parti setelah mendapat sokongan majoriti lebih dua per tiga dengan 209 ahli dewan bersetuju.


Pemansuhan UPSR dan PT3 muktamad, bagi lahirkan modal insan serba boleh

(Datuk Mohamad Alamin ditemui media selepas Majlis Penutupan Program Pegawai Integriti Bertauliah (CEIO) Siri 31 anjuran Akademi Pencegahan Rasuah Malaysia (MACA) di Putrajaya)

PUTRAJAYA, 9 Ogos - Pemansuhan Ujian Penilaian Sekolah Rendah (UPSR) dan Pentaksiran Tingkatan Tiga (PT3) adalah muktamad.Rayuan segelintir ibu bapa agar keputusan itu ditarik balik tidak dipertimbang bagi memastikan modal insan serba boleh dapat dilahirkan.Menurut Timbalan Menteri Pendidikan, Datuk Mohamad Alamin, pendekatan inklusif diambil pihaknya bagi melahirkan modal insan yang berkebolehan dalam pelbagai bidang bukan hanya akademik semata-mata." Jadi kita tidak akan melahirkan modal insan yang berdasarkan hanya berorientasikan peperiksaan semata-semata, itu tujuan utamanya, jadi percayalah Insya-Allah kita akan membantu negara untuk melahirkan modal insan yang lebih berkebolehan bukan saja bidang akademik tapi juga bidang-bidang lain, Insya-Allah kita sudah bersedia bagaimana untuk menggantikan sistem penilaian walaupun sudah dihapuskan kita sudah bersedia menggantikan sistem penilaian kita," kata beliau ketika ditemui media selepas merasmikan Majlis Penutupan Program Pegawai Integriti Bertauliah (CEIO) Siri 31 anjuran Akademi Pencegahan Rasuah Malaysia (MACA) di sini, hari ini.

Sebelum ini, Datuk Seri Dr Radzi Jidin memaklumkan pemansuhan UPSR dan Pentaksiran PT3 dalam sistem pendidikan negara dibuat bagi memastikan Pentaksiran Berasaskan Sekolah (PBS) dapat dilaksanakan dengan berkesan.Jelasnya, pelaksanaan PBS bukan perkara yang baharu kerana sudah bermula sejak tahun 2011.